Президент Мирзиёев 31 январь куни Давлат геология ва минерал ресурслар қўмитасида ўтган учрашувда «бир кичкина божхона пости раҳбари»нинг уйидан 400 минг доллар пул чиққани ҳақида гапирди.\n«Дунё ҳамжамияти бизни тан олсин деб шунча ҳаракат қилиб ётибмиз, битта постнинг бошлиғи эса 400 минг доллар ўғирлаб турса — нима бўлади?» — дея тадқиқотчи олимларга риторик савол билан юзланди Шавкат Мирзиёев.\nДавлат раҳбарининг таъкидлашича, амалдорнинг мол-мулки унинг даромадига номувофиқ бўлса, у буни изоҳлаб бериши керак.\n«Буларни қаердан олдингиз, деб сўралади. Амалдор ёзиб беради. Йўқса, тўнингни ташла-да, халқнинг ичида раҳбар бўлишга ҳаққинг йўқ.\nАмалдорнинг бир йиллик ойлигидан нима қилиш мумкин, нечта костюм олиши мумкин, оиласининг топгани билан нима қила олади, президентнинг ойлиги билан нима қилиш мумкин, бошқа катталарнинг ойлиги билан нима қилиш мумкин — ҳаммасини ёзиб берамиз. Биз бунга жуда катта тайёргарлик кўряпмиз», — дея ёзғирди президент.\nДунёдаги деярли барча демократик давлатларда президентдан тортиб, то оддий раҳбарларгача тегишли ташкилотларга даромад декларациясини тақдим қилишади. Бироқ бу усул авторитар давлатларда ҳалигача йўлга қўйилмаган, десак хато бўлмас.\nЎз вақтида Ўзбекистоннинг марҳум Президенти Ислом Каримов ҳам, Қозоғистон Элбошиси Нурсултон Назарбоев ҳам амалдорларнинг тегишли ташкилотларга даромад бўйича декларация топширишини йўлга қўйишга ваъда берган эди.\nАммо уларнинг ваъдалари ваъдалигича қолиб кетди. 2019 йилда Қозоғистон президенти Қосим-Жўмарт Тўқаев имзолаган “Қозоғистон Республикасининг айрим қонун ҳужжатларига молия бозорини тартибга солиш ва ривожлантириш, микромолиявий хизмат ва солиқ солиш масалалари бўйича ўзгартиш ва қўшимчалар киритиш тўғрисида”ги қонунда умумий декларациялаш ишларига 2021 йилдан бошлаб босқичма-босқич ўтилиши таъкидланган эди.\nЎтган ҳафта Қозоғистон парламенти сенатида бўлиб ўтган давра столида ана шу масала муҳокама қилинди. Молия вице-вазири Қанат Баедилов давра столи иштирокчиларига мамлакатда яшовчи ватандошлар қандай даромадлар бўйича декларация тақдим қилиши кераклиги хусусида тушунчалар берди.\nВице-вазирнинг айтишича, Қ.Тўқаев имзолаган қонунга биноан 2021 йилдан бошлаб Қозоғистон умумий декларациялашга босқичма-босқич ўтади. Шундай қилиб, 2021 йил 1 январдан Қозоғистонда давлат хизматчилари ва уларга тенглаштирилган шахслар ҳамда уларнинг эрлари (хотинлари) декларация топширади.\nИккинчи босқичда – 2023 йил 1 январдан давлат идоралари ва квазидавлат секторлари ишчилари ҳамда уларнинг эрлари (хотинлари), учинчи босқичда – 2024 йил 1 январдан юридик шахсларнинг бошлиқлари, муассислари ва хусусий тадбиркорлар ҳамда уларнинг эрлари (хотинлари), тўртинчи босқичда – 2025 йилнинг 1 январидан бошлаб қолган тоифадаги барча ватандошлар декларация топширадилар.\nМаълумотларга кўра, Қозоғистонда декларация топширувчиларнинг умумий сони тахминан 13 миллион кишини ташкил этади.\ndata-title="Давлат амалдори ойлигига нечта костюм харид қилиши мумкин?" data-description="<p>Президент Мирзиёев 31 январь куни Давлат геология ва минерал ресурслар қўмитасида ўтган учрашувда «бир кичкина божхона пости раҳбари»нинг уйидан ..." data-image="https://eltuz.com/wp-content/uploads/2020/02/rasm42775.jpg" data-url="https://eltuz.com/kozqarash/212776/" data-services="facebook,odnoklassniki,twitter,telegram" data-counter="ig">


ҚР Президенти: Наврўз - бу Янги йил бошланиши, янгиланиш ва янги ҳаётга интилишнинг рамзи NUR-SULTAN. Kazinform – Қозоғистон Президенти Қасим-Жомарт Тоқаев Қозоғистон ҳалқини Наврўз байрами билан табриклади, деб хабар беради Kazinform.\nТуркистонда инвестиция ва туризм имкониятларига бағишланган халқаро медиа-форум бўлиб ўтди TARAZ. Kazinform – Туркий давлатлар оммавий ахборот воситалари вакилларини бирлаштирган халқаро форумда Туркистон вилоятидаги инвестиция ва туризм муҳитини яхшилаш, минтақа иқтисодиётига хорижий инвестицияларни жалб қилиш, Туркистонни халқаро сайёҳлик маркази сифатида тарғиб қилиш бўйича устувор дастурлар, режалар ва имкониятлар намойиш этилди, деб хабар беради Kazinform вилоят ҳокимлиги матбуот хизматига асосланиб.\nНур-Султан шаҳрида «Қайырымды істер» акцияси ўтказилмоқда NUR-SULTAN. Kazinform – Нур-Султан шаҳрида Наврўз байрами муносабати билан аҳолининг ижтимоий ҳимояга муҳтож қатламларига озиқ-овқат пакетлари тарқатилди, деб хабар беради Kazinform мухбири.\nЭрон ҳудудида Ироқ кемасини қароқчилар босиб олди NUR-SULTAN. Kazinform – Ироқ фуқаросига тегишли бўлган кемани Эрон сувларида номаълум одамлар босиб олди, деб хабар берди Kazinform Mavasin News янгиликлар порталига таяниб.\nҚР Президентининг ўтган ҳафтадаги фаолиятига видеошарҳ NUR-SULTAN. Kazinform – Қозоғистон Президенти Қасим-Жомарт Тоқаевнинг 2021 йил 15 – 21 март оралиғидаги ҳафталик фаолиятига видеошарҳ тайёрланди.\nЛитваликлар Қозоғистон ҳалқини қозоқ тилида Наврўз байрами билан табрикладилар NUR-SULTAN. Kazinform – Литваликлар Қозоғистон ҳалқини қозоқ тилида Наврўз байрами билан табрикладилар, деб хабар беради Kazinform мухбири.\nЭнг машҳур «Наурыз-думан» қўшиғига илк марта видеоклип олинди NUR-SULTAN. Kazinform – Биринчи маротаба энг машҳур «Наурыз-думан» қўшиғи видеоклипга олинди, деб хабар беради Kazinform Jevis продюсерлик студиясига асосланиб.\nКоронавирус: Ғарбий Қозоғистон вилояти, Алмати ва Нур-Султан шаҳарлари «қизил» зонада NUR-SULTAN. Kazinform – 2021 йил 21 март ҳолатига кўра, Қозоғистон ҳудудларидаги эпидемиологик вазиятни баҳолаш матрицага кўра, Ғарбий Қозоғистон вилояти яна «қизил» зонага кирди, деб хабар беради Kazinform Қозоғистонда коронавирус тарқалишининг олдини олиш бўйича идоралараро комиссиянинг Telegram-каналига таяниб.\nНур-Султанда алоҳида эҳтиёжли болалар учун ховли клуби очилди NUR-SULTAN. Kazinform – Нур-Султан шаҳар ҳокимлиги «Астана жастары» ва «Нур-Султан шаҳри Ёшлар сиёсати бошқармаси» биргаликда, алоҳида эҳтиёжли болалар, ота-она қарамоғисиз қолган ва ижтимоий ҳимояга муҳтож оилалар фарзандлари учун «Самғау» янги ҳовли клубини очди, деб хабар беради Kazinform шаҳар ҳокимлиги сайтига асосланиб.\nТожикистон элчиси Мақтааралдаги этно-маданий марказга мусиқа асбобларини совға қилди MAQTAARAL. Kazinform – Тожикистоннинг Қозоғистондаги Фавқулодда ва мухтор элчиси Ибодзода Хайрулла Мақтаарал туманида амалий ташриф билан бўлиб, туман ҳокими Бақит Асанов билан учрашди. Туман раҳбари Мақтаарал туманидаги ижтимоий-иқтисодий аҳвол билан элчига таништирди ва бошқа диаспоралар маданиятини ривожлантириш бўйича туманда амалга оширилаётган ишлар тўғрисида сўзлаб берди, деб хабар беради Kazinform мухбири.\nГерманияда локдаун муддати узайтирилиши мумкин BERLIN. Kazinform – Германияда коронавирусни юқтирганлар сони кўпайиб бораётгани сабабли вазият янада мураккаблашди. Бу ҳақда канцлер Ангела Меркел маълум қилди, деб хабар беради Kazinform.\nТуркистонда янги автобуслар қатнай бошлади TÚRKİSTAN. Kazinform – Туркистонда Наврўз байрами арафасида янги автобуслар қатнови йўлга қўйилди. Вилоят ҳокими Ўмирзак Шўкеев жамоат транспортини кўздан кечирди ва замонавий тизимнинг ишлашини текширди, деб хабар беради Kazinform мухбири.\nПневмония: 21 киши касал бўлиб, 192 бемор соғайиб чиқди NUR-SULTAN. Kazinform – 20 мартдаги ҳолатига кўра, Қозоғистонда пневмония билан касалланишнинг 21 та ҳолати ва 1 та ўлим ҳолати қайд этилди, 192 киши соғайиб чиқди, деб хабар беради Kazinform coronavirus2020.kz сайтига таяниб.\nТуркий халқлар биргаликда Наврўз байрамини Анқарада нишонлади ANKARA. Kazinform – Анқарада Кечиорен тумани ҳокимлиги томонидан Қозоғистон, Афғонистон, Озарбайжон, Қирғизистон, Ўзбекистон, Туркманистон, Тожикистон ва Покистон элчихоналари иштирокида Наврўз байрамига бағишланган тантанали тадбир бўлиб ўтди. Бу ҳақди Kazinform Қозоғистоннинг Туркиядаги элчихонасига асосланиб хабар беради.\nҚозоғистонда ўтган суткада 1208 кишида коронавирус аниқланди NUR-SULTAN. Kazinform – Қозоғистонда ўтган суткада 1208 одам коронавирус инфекциясини юқтирганлиги маълум бўлди, деб хабар беради Kazinform coronavirus2020.kz сайтига таяниб.


1916 йил Бухоро вилояти Ромитан тумани Деноу қишлоқида туғилган. Совет Армиясига 1943 йил Бухоро вилоятининг Вобкент туман ҳарбий бўлими томонидан чақирилган. Қизил армиячи, 193-ўқчи дивизияси 883-ўқчи полк 1-ўқчи батальон ўқчиси. Матонати ва Днепрни муваффақиятли кечиб ўтишда қахрамонлиги учун Совет Иттифоқи Олий кенгаши Президиумининг 1943 йил 30 октябрдаги фармонига кўра қизил армиячи Эргашев Шарифга Совет Иттифоқи қахрамони унвони берилган.\n1921 йил Ленинобод вилоятининг Булак қишлоғида туғилган. Совет Армиясида 1941 йилдан, Ленинобод вилояти Ашт туман ҳарбий бўлими томонидан чақирилган. Оддий аскар, 281-ўқчи дивизияси 1064 ўқчи полк автоматчиси. Улуғ Ватан уруши жангларида кўрсатган жасорати ва қахрамонлиги учун Совет Иттифоқи Олий кенгаши Президиумининг 1944 йил 21 февралдаги фармонига кўра оддий аскар Эрджигитов Туйчига вафотидан сўнг Совет Иттифоқи қахрамони унвони берилган.\nЭгамов Явқоч 1917 йил таваллуд топган. 1936 йил армияда хизмат қилиш учун йўл олган ва хизматни якунлашига оз муддат қолганида II Жаҳон уруши бошланиб урушга жалб қилинган. Урушдан 1947 йил Навоий вилоятининг Навбаҳор тумани, Пахтакор қишлоғида яшаган. Пахтакор қишлоғида омбор мудири сифатида меҳнат фаолиятини олиб броган. Уруш қатнашчиси ордени ва медаллари соҳиби. Егамов Явқоч 1998 йилда оламдан кўз юмган. Эгамов Явқочнинг набираси Явқоч ёзади.\nМенинг бобом Эргашев Хазир 1926 йилда туғилган.1943 йилда урушга кетганлар. Берлин крепостигачаборганлар, улар жангда пулемётчи бўлганлар. “Улуғ Ватан уруши қатнашчиси” орденини олганлар. 1945 йилдан 1950 йилгача Хитой Халқ Республикасини озод этишда иштирок этганлар. Урушдан соғ-омон қайтганлар. Бобом 2015 йилда вафот этганлар.


Ҳайрон бўлманг, чиндан ҳам биз аёллар ҳаётимиз мазмуни, мустаҳкам тоғимиз, ишонган боғимиз бўлган эркакларимизни: oталаримиз, ака-укаларимиз ва айниқса турмуш ўртоғимизни асраб авайлашимиз керак. Oхирги пайтда биз аёллар бироз худбин бўлиб кетяпмиз чоғи, фақат ўзимизни ўйлаймиз. Тўғри, гап келганда, отангни аяма дейишади. Ўзимизни ҳам бир оз танқид қилиб турайлик. Ҳа, нима бўпти? Мана ўзингиз бир ўйланг: эркаклар биз аёлларни бутун умр асраб, авайлаб келишади. Биз эса уларга умуман ачинмаймиз. Масалан, тонг қоронғусида туриб олиб, энг кислород кўп пайтда ўзимиз нафас оламизу, кейин ҳамма кислородни ютиб бўлиб, эркакларни уйғотамиз. Уларнинг ҳаққига хиёнат қилганимиз ҳақида эса асло ўйламаймиз. Эрталабдан атайлаб сув сепамиз, бу билан эса ўзи зўрға ухлаган турмуш ўртоғимизнинг уйқусини бузишимиз мумкин деб ўйлаб ҳам кўрмаймиз. Нонуштани тайёрлаб олиб, ҳамма нарсани дастурхонга қўямизу, эркакларга кўпроғини илинамиз. Ўзимиз емаймиз, аммо уларга берамиз.


ОИТСга қарши кураш куни нишонланмоқда\n06 июл 2022, Тошкент вақти: 09:40\nБугун жаҳонда 20- маротаба ОИТСга қарши халқаро кураш куни нишонланмоқда.\nБМТнинг шу муносабат билан эълон қилган баёнотида айтилишича, бугунги байрам ҳам шодлик¸ ҳам ташвишлар ифодаси учун берилган имкондир.\nБМТга кўра, жаҳон бўйлаб ОИТВга чалиниш ҳолатлари ўтган йилларга қараганда сезиларли даражада камайган.\nБунга эса¸ кўпгина давлатларда ОИТВга қарши кураш дастурларининг ҳаётга тадбиқ этилаётгани сабаб бўлгани айтилмоқда.\nБМТ таъкидича, жаҳон иқтисоди оғир дамларни бошдан кечираётганига қарамай ¸ 21 аср вабоси ҳисобланмиш ОИТСга қарши кураш уринишларини давом эттирилиши лозим.


23.06.20 16:23\tmsk\nАёллардан олинган долларлар . Iiv.uz сайти фотосурати\nСирдарё вилоятида иккита аёл икки ойлик чақалоқни 18 минг долларга сотишга уринганда ҳуқуқ-тартибот органи ходимлари томонидан қўлга олинган. Воқеа 23 июнь куни Гулистон шаҳрида юз берган, дея хабар беради вилоят Ички ишлар бошқармасининг матбуот хизмати.\nАниқланишича, аёллардан бири сотилаётган чақалоқни май ойида тўққан. Иккинчи аёл воситачи ролини бажарган. Иккила аёл ҳам Сирдарё вилоятининг Сардоба туманида истиқомат қилишади.\nКейинги пайтларда Ўзбекистонда болаларни сотиш ҳолатлари тез-тез учрамоқда. «Савдо нархлари» бир неча миллион сўмдан бир неча минг долларгача етиб бормоқда. Мисол учун, Қорақалпоғистонда бир аёл 13 ёшли ўғлини $15 мингга сотмоқчи бўлганда қўлга олинган. Навоий шаҳрида эса она янги туғилган чақалоғини 3 млн сўмга ($300га яқин) сотишни режалаган.\nОлий Мажлис Сенати раиси Танзила Нарбаева кўп ҳолларда аёллар болаларини оиладаги оғир аҳвол, моддий қийинчиликлар, айбини яшириш ёки бошпана сотиб олиш мақсадида сотишга мажбур бўлаётганларини таъкидлади. Унга кўра, 2019 йил одам савдо билан боғлиқ жиноятларнинг 43 фоизи ота-оналарнинг ўз болаларини сотишига тўғри келган. Бу соҳада Сирдарё ва Хоразм вилоятлари «етакчилик» қилмоқда, зеро бу икки вилоятда бир йилда бештадан бу каби жиноят содир этилгани қайд этилган.


Бош Вазир машинаси билан тўқнашган Damas ҳайдовчиси тез кунда касалхонадан чиқиши хабар қилинди\nБош вазир Абдулла Арипов.\nБош вазир Абдулла Ариповнинг кортежи билан тўқнашув натижасида жароҳат олган Damas автомобили ҳайдовчиси Саидов ва унинг йўловчиси Мелибоевнинг аҳволи қониқарли ва улар яқин кунларда ўз оилалари бағрига қайтади.\nБу ҳақда Қурбон ҳайитининг биринчи куни жамоатчилик вакиллари билан жароҳатланганлар ҳолидан хабар олган Xabar.uz маълум қилди.\nБош прокуратураси аввалроқ Саидов пешона соҳаси лат ейиши, йўловчи Мелибоевда эса ўнг умров суягининг ёпиқ синиши каби жароҳатлар аниқланганини маълум қилган эди. Улар ҳозирда Бекобод шаҳар марказий шифохонасида даволанмоқда.\nОзодлик радиоси 20 август куни тонгги соат 9 ларда Ўзбекистон Бош вазири Абдулла Арипов ўтирган “Мерседес” русумли қора машина “Дамас” русумли машина билан тўқнашиб кетгани ҳақида хабар берган эди.\n“Бош вазири А.Ариповда тиббий муолажа талаб этилмайдиган енгил шикаст, Бош вазир ўринбосари А.Султоновда чап сон суяги чиқиши, чаноқ косачаси ёпиқ синиши, кўкрак қафаси 7-10 қовурғалари ёпиқ синиши, бош тепа соҳаси лат ейиши, Президент девони масъул ходими У.Қурбоновда ўнг қўл билак суяги ёпиқ синиши каби тан жароҳатлар, ҳайдовчи Р.Толиповда бош тепа соҳаси ҳамда ўнг елка, ўнг билак очиқ бўғими юмшоқ тўқималари лат ейиши каби жароҳатлар аниқланган", дейилади бу борада Бош прокуратура тарқатган расмий баёнотда.\nекобод тумани ҳудудида 20 август куни йўл-транспорт ҳодисасига учраган Бош вазир Абдулла Арипов шу куниёқ ишга чиққан.


Тожикистондаги университет аълочи қизларнинг никоҳ тўйлари харажатларини тўлаб берадиган бўлди\n20:28 / 11.09.2017\nФото: Fotolia / Marco Tiberio\nТожикистон давлат тижорат университети раҳбарияти “яхши” ва “аъло” баҳоларга ўқийдиган талаба-қизларнинг никоҳ тўйлари билан боғлиқ барча харажатларни ўз зиммасига олишга ваъда берди. Бу ҳақда университет ректори Хамидуллохон Факиров маълум қилди.\n“Улар бизнинг фарзандларимиз-ку. Биз улар дарс вақтида турмушга чиқиш ёки уйланиш ҳақида эмас, ўқиш ҳақида ўйлашларини истаймиз. Шунинг учун олий таълим муассасамизда ўқийдиган йигитга турмушга чиқишни истовчи талаба-қизларимизга ректорат никоҳ билан боғлиқ барча харажатларни тўлаб беришига ваъда бердик”, деб айтмоқда ректор.\nУнинг айтишича, ОТМ раҳбарияти ҳамфикрлар оилалари вужудга келишини истамоқда.\nФакировнинг айтишича, айни вақтда университетдаги 5 мингдан зиёдроқ талабадан 15 фоизини қизлар ташкил қилади.\nЖаҳон банки тадқиқотига кўра, Тожикистонда меҳнатга лаёқатли ёшдаги аҳолининг 25 фоизигина пофессионал тайёргарликка эга. Таъкидланишича, Тожикистонда аҳолининг кам таъминланган қатламлари олий таълим олиш имкониятига эга эмаслар. Мутахассисларнинг баҳолашича, ОТМларнинг 72 фоиз талабалари ўзига тўқ оилалар ва 13 фоизигина кам таъминланган оилалар фарзандлари ҳисобланадилар.\nникоҳ Тожикистон талаба-қизлар


Президент Андижон шаҳридаги бунёдкорлик ишлари билан танишди\nПрезидент Шавкат Мирзиёев вилоят фаоллари билан йиғилишдан сўнг Андижон шаҳридаги бунёдкорлик ишлари ва янги лойиҳа тақдимоти билан танишди.\nДастлаб Бобур номидаги Андижон вилояти ахборот-кутубхона марказига борилди.\nБу бино 1965 йилда қурилган бўлиб, охирги йилларда эскириб, яроқсиз ҳолга келиб қолганди. Жорий йилда реконструкция қилиниб, мукаммал таъмирланди. Китоблар сақланадиган ертўла ва махсус хоналарнинг ости бетонланди. Уч қаватли бино замонавий қиёфа ва шароитга эга бўлди. Кутубхона 872 минг нусхадан ортиқ китоб фондига эга.\nПрезидент марказда яратилган шароитлар билан танишди.\n«Бу жой Андижон вилоятининг маънавият маркази бўлиши керак. Фарзандларимизни ўқитиш - келажакка инвестиция. Шунинг бу ерга ёшларни кўпроқ жалб этиш, натижадорликни ошириш керак», деди Шавкат Мирзиёев.\nКутубхона фондини бойитиш учун маблағ ажратиш, уни мактаб ва олий ўқув юртлари билан самарали боғлаш, бу ерда Андижон тарихи, Бобур, Чўлпон, Муҳаммад Юсуф каби шоирлар ижоди бўйича танловлар ўтказиш зарурлиги таъкидланди.\nАхборот-кутубхона марказида 68 нафар ходим ва мутахассис меҳнат қилмоқда. Президент уларни маҳаллий бюджет ҳисобидан қўшимча рағбатлантириш бўйича топшириқ берди.\nШавкат Мирзиёев Андижон шаҳрининг Бобур кўчасида қуриладиган кўприк лойиҳаси билан танишди.\nБу иншоот Самарқанд тажрибаси асосида, монолит услубида қурилиши режалаштирилган. У Марказий темир йўл вокзали устидан ўтади ва шаҳарнинг икки қисмини боғлайди. Кўприк узунлиги қарийб 700 метр бўлиши ҳисоб-китоб қилинмоқда.\nУнинг қурилиши натижасида масофа 5 километрга, вақт сарфи эса 25 фоизга қисқариб, Андижон аҳлининг неча йиллик орзу-ниятлари амалга ошади.\nДавлат раҳбари лойиҳани маъқуллаб, тегишли маблағ ажратиш бўйича мутасаддиларга кўрсатма берди.\nПрезидент Андижон туманидаги «Андижон гуллар боғи»ни бориб кўрди.\n«Бу ҳам гўзаллик, ҳам даромад, ҳам маърифат. Бундай боғларни ҳар бир туманда ташкил этиб, аёлларга гул етиштиришни ўргатиш керак. Бу орқали «аёллар дафтари»га кирган хотин-қизларни ишли, даромадли қилиш мумкин», деди Шавкат Мирзиёев.\nШу билан президентнинг Андижон вилоятига ташрифи якунланди.\n12:34 / 09.06.2022\nҲайдаров ҳибсдалиги пайтида 26та ҳужжатни ҳокимлик ходими имзолагани маълум бўлди\n16:27 / 08.06.2022\nБаҳром Ҳайдаров ҳибсга олинган куни 24та, эртасига 2та қарор ва фармойиш чиқарган


16:16 / 08.12.2015\nБуюк Британияда христианлик тарафдорлари сони кун сайин камайиб бормоқда, шу боис келажакда у плюралистик давлатга айланиши мумкин. Бу ҳақда The Independent нашри ёзмоқда.\nШу билан боғлиқ равишда экспертлар гуруҳи давлатнинг асосий маросимларини ўзгартиришни таклиф қилмоқда. Тож кийдириш маросими шулар жумласидандир. Шунингдек, лордлар палатасида епископлар сонини қисқартириш, бошқа дин етакчиларига йўл очиш таклиф қилинмоқда.\nИкки йиллик тадқиқот натижалари шуни кўрсатдики, айни пайтда британияликларнинг 40 фоизигина ўзларини христиан деб ҳисоблайди. Ислом, ҳиндавий ва сикхий динлари Буюк Британияда энг кенг тарқалган динлар рўйхатида яҳудийликдан ўтиб кетди.\nБундан ташқари, охирги 30 йил ичида атеистлар ва ўзини ҳеч қандай диний конфессияга мансуб деб ҳисобламайдиганлар сони ошиб бормоқда. Агар 1983 йили британияликларнинг учдан бир қисми бундай позицияда турган бўлса, 2014 йилда фуқароларнинг ярми ўзларини атеист ва агностик деб атади.


Биз аэропортга келгач, у ерда самолёт бизсиз Лиссабонга учиб кетганини айтишмагунча кутиб ўтирдик. Ҳамма бундан карахт ҳолга тушиб қолди. Кейин ҳамма Лиссабонга автобусда олиб кетилди , деб айтган йўловчилардан бири.\nEasyJet да Лондондан учган EJU8717 рейси Портуда қўнгани тасдиқланган, йўловчилар эса самолётдан уларга қулайлик яратиш мақсадида туширилганлари маълум қилинган.\nБиз етказилган ноқулайликлар учун йўловчилардан узр сўраймиз ва уларга сабр-тоқатлари учун миннатдорлик билдирамиз , деб айтган авиакомпания вакили.\nКиритилди: 23:00 15.04.2019. Ўқилди: 1163 марта. Фикрлар сони: 0 та.


Соғлиқни сақлаш вазирига янги ўринбосар лавозими жорий этилди - Халқ сўзи\nСоғлиқни сақлаш вазирига янги ўринбосар лавозими жорий этилди\n17:01 06 Февраль 2019 Сиёсат\nСоғлиқни сақлаш тизими ислоҳотларига илғор хорижий тажрибани жорий этишга доир ташкилий чора-тадбирлар тўғрисидаги Президент қарори қабул қилинди.\n“Ҳуқуқий ахборот“ каналига кўра, қарор билан соғлиқни сақлаш соҳасига илғор хорижий тажрибани жорий этиш бўйича таклифлар тайёрлаш ва ислоҳотларни эксперт жиҳатдан қўллаб-қувватлаш бўйича Соғлиқни сақлаш вазири ўринбосари лавозими жорий этилди.\nВазир ўринбосари, жумладан, қуйидагилар учун масъул ҳисобланади:\nхалқаро стандартлар ва Жаҳон соғлиқни сақлаш ташкилотининг тавсияларини имплементация қилган ҳолда соғлиқни сақлаш соҳасини комплекс ҳуқуқий тартибга солиш;\nсоғлиқни сақлашни молиялаштириш ва ташкил этиш тизимини такомиллаштириш;\nмажбурий тиббий суғуртани жорий этиш;\nдавлат-хусусий шериклик ва тиббий туризмдан фойдаланишнинг энг яхши амалиётларини татбиқ қилиш;\nсоҳага инвестицияларни кенг жалб этиш учун қулай шарт-шароитлар яратиш ва рақобат муҳитини яхшилаш;\n“электрон соғлиқни сақлаш” тизимларини кенг жорий этиш.\nМазкур лавозимга соғлиқни сақлаш соҳасидаги юқори малакали хорижий мутахассис жалб этилади ҳамда у Президент томонидан тайинланади.\nШунингдек, соғлиқни сақлаш вазирининг мазкур ўринбосари бир вақтда Бош вазирнинг ижтимоий ривожлантириш масалалари бўйича ўринбосари маслаҳатчиси ҳисобланади.


Ўзбекистонда коронавирус. Шу соат янгиликларини ўқинг - Anhor\nAnhor Все посты Ўзбекистонда коронавирус. Шу соат янгиликларини ўқинг\nЎзбекистонда коронавирус. Шу соат янгиликларини ўқинг\nКоронавирусга чалиниш ҳолатлари сони 2181 тага, соғайганлар сони 1370 тага етди. Коронавирус бўйича шу соатнинг охирги янгиликларини тўпладик, мавзу бўйича расмий ахборотни бу ерда кузатиб бориш мумкин.\nТошкентда “паспорт столлари” ўз фаолиятини бошлади\n4 майдан бошлаб Тошкент шаҳар ИИББ миграция ва фуқароликни расмийлаштириш бошқармаси ҳамда унинг туман бўлимлари ўз фаолиятини тиклади. Шунингдек туманлараро рўйхатга олиш-имтиҳон бўлимлари ва маъмурий амалиёт бўлимлари ҳамда ИИББнинг Йўл ҳаракати хавфсизлиги бошқармаси диагностика станциялари ҳам фуқароларни қабул қилишни бошлади.\nИш кунлари: душанбадан шанбагача (шу кунни ҳам ўз ичига олган ҳолда), дам олиш кунлари — якшанба ва байрам кунлари. Иш вақти: соат 9.00 дан 18.00 гача. Тушликка танаффус: соат 13.00 дан 14.00 гача.\n325 мингдан ортиқ киши коронавирусга текширилди\nДавлат санитария бош инспектори Нурмат Отабековнинг маълумотларига кўра, ўтган сутка давомида 7300 дан ортиқ тест ўтказилган.\nКарантиндан кейин визалар фақат коронавирус йўқлиги ҳақидаги маълумотномага эга чет эл фуқароларига берилиши мумкин\nНурмат Отабеков дастлабки пайтларда шундай амалиёт жорий этилиши мумкинлигини тахмин қилди. Бош инспекторнинг қайд этишича, агар бу тизим жорий этилса, чет эл фуқароси визасининг амал қилиш муддати ва унинг мамлакатда бўлиш муддати касалликнинг яширин даврига, яъни 14 кунга мутаносиб бўлиши зарур.\nАмалдаги норматив ҳужжатлар, шу жумладан санитария-гигиена ва эпидемияга қарши тадбирлар, санитария қоидалари, нормалари ва гигиена нормативлари қайта кўриб чиқилади, – дейди Отабеков.\nЎзбекистонда банкларни хусусийлаштириш бўйича Лойиҳа офиси ташкил қилинади


Америка ОАВ «Статус-6» тизимидаги муқобил бошқарувдаги сув ости кемаси синалгани ҳақида жар солмоқда\n11:41 / 09.12.2016\nРоссия ҳарбийлари ўзи ҳаракат қиладиган сув ости кемасини синовдан ўтказди. У «Океан кўпмақсадли "Статус-6" тизими» билан боғлиқ равишда амалга оширилган ҳамда ядро қуролини таший олади. Бу ҳақда Washington Free Beacon нашри шарҳловчиси Билл Герц хабар қилмоқда.\nАҚШда Kanyon деб аталувчи қурилманинг синови 27 ноябрда бўлиб ўтган. Унда 20120 лойиҳасидаги Б-90 «Саров» сув ости кемасининг нималарга қодирлиги текшириб кўрилган. Гарчи, бундан Америка разведкаси хабар топган бўлса-да, унга доир бошқа тафсилотлар маълум эмас.\nWashington Free Beacon шарҳловчисининг фикрича, бу қурилма мустақил ҳаракатланувчи сув ости кемалари орасида инқилоб ясайди. Унинг сўзларига кўра, Kanyon «ядро қуроллари орасидаги энг йириги бўлган мегатонна тоифасидаги қурол билан жиҳозланади».\nПентагон расмий вакили Жефф Дэвис ўз навбатида, мазкур хабарни изоҳлашдан бош тортган. «Биз Россия сув ости технологиялари ривожини диққат билан кузатмоқдамиз, аммо уни изоҳламаймиз», — деган Дэвис.\nРоссия АҚШ «Океан кўпмақсадли "Статус-6" тизими» Б-90 «Саров» сув ости кемаси


БААда Европа банкларига норасмий бойкот эълон қилинди\n22:05 / 09.08.2017\nБАА Европанинг Credit Suisse, Deutsche Bank ва Barclays каби банкларига бу банкларнинг йирик акционерлари Қатар бизнес доиралари вакиллари ҳисобланиши сабабли норасмий бойкот эълон қилди.\nThe Financial Times нашри маълумотларига кўра, бу банклар яқин ойларда Абу-Дабидаги катта лойиҳаларда иштирок этиш ҳуқуқини юта олишлари даргумон, чунки уларда Қатар суверен фонди ва Қатар қироллик оиласи аъзолари катта улушларга эгалар.\nҚатар компаниялари Barclays ва Deutsche Bank’да 6 фоизлик улушга эга, Credit Suisse’нинг 5 фоизлик улуши Qatar Investment Authority тузилмаларига тегишли. Бу тузилмалар ушбу банкнинг яна 13 фоизлик улушини сотиб олиш ҳуқуқига эга.\nБойкот ҳақида июлда, Абу-Даби миллий нефть компанияси унинг бўлинмасининг IPO’сини қайси банклар ўтказишини ҳал қилганда маълум бўлган. Танловга таклиф қилинган, бойкот остига тушган банклар, жумладан Credit Suisse тезда иштирокчилар орасидан чиқариб ташланган. Бойкот остига тушган бошқа банклар эса умуман танловга таклиф қилинмаган.\n"Бизга норасмий бойкот борлиги, биз ҳеч нарса қила олмаслигимиз айтилган", деб айтмоқда банкирлардан бири. Унинг айтишича, чекловлар оммавий тарзда ошкор қилинмаган. Таъкидланишича, БАА бойкот эълон қилишни ва уни тан олишни расман режалаштирмаган.\nБойкотга учраган бошқа банк ходими эса чекловларни баъзи амалдорлар ва ташкилотлар киритаётганини айтган. Банкирнинг таъкидлашича, унинг банки лойиҳаларда иштирок этишга таклиф қилинган. Ушбу ҳолат юзасидан банклар ҳам, БАА ҳукумати ҳам изоҳ беришни истамаган.\nБАА Европа банклари


Марҳум миллиардерларнинг бевалари бугун қандай яшамоқда? | Megadunyo.UZ\nАвтор: admin 0 Комментариев келин-куёв, никоҳ, энг бой\nНикоҳ тантанасида келин ва куёв уларни то ўлим ажратгунчa бирга бўлишга онт ичишади.\nАммо дунёнинг энг бой эркаклари дунёдан ўтиб кетишса ҳам рафиқалари ҳақида ғамхўрлик қилишдан тўхташмайди. Рақамли замон асосчиси Стив Жобснинг беваси меросга қолган миллиардларни қай тарзда сарфлаётгани ва бошқа миллиардерларнинг бевалари қандай кун кечираётгани билан “Lenta.ru” нашри қизиқиб кўрди. Apple ва хайрия ишлари Apple компаниясининг асосчиси Стив Джобс ва Стэнфорд университетининг битирувчиси Лорен Пауэллар илк iPodлар ишлаб чиқарилишидан салгина илгари, 1991 йилда турмуш қуришган. Лорен ҳам Стив каби дзен-буддизмга қизиқиб, ўзининг кучли феъл-атвори билан бошқалардан ажралиб турган. Улар 2011 йилгача, Стив саратон касаллигидан вафот этгунга қадар, 20 йил бирга яшашган. Бу никоҳдан уч фарзанд – Эрин, Ева исмли қизлар ва Рид исмли ўғил фарзанд дунёга келган.\nЛорен Apple асосчисидан қолган мероси билан мағрурланиб, хотиржам юриш ўрнига 2015 йил сентябрь ойида XQ: The Super School Project лойиҳаси учун 50 миллион доллар маблағ ажратди. Мана бир неча ойлардан бери профессионал ташаббускорлар гуруҳи келажак мактаби лойиҳаси устида иш олиб боришмоқда. Бундан ташқари Жобснинг беваси ижтимоий восита сифатида бизнесни татбиқ қилиш муаммолари билан шуғулланувчи Emerson Collective ташкилотига асос солди.Камтар бўлишга ҳаракат қилди. Кимдир топган-тутганини харид учун сарфлашни ёқтирса, кимдир янада кўпроқ пул тўплашга ҳаракат қилади. Forbes журналининг тахмини бўйича дунёнинг иккинчи энг бой аёли 66 ёшли Кристи Уолтон дунёнинг машҳур чакана савдоси билан шуғулланувчи Wal-Mart корпорацияси асосчисининг беваси бўлишига қарамай, Вайоминг штатидаги кичкина шаҳарчада камтарона ҳаёт кечиради. У эри вафот этганидан кейин унинг бойлигини 5 миллиард долларга кўпайтирди. Ҳозирда унинг бойлиги 37 миллард доллар деб баҳоланмоқда.\nFerrero ширинлик компанияси асосчиси Микеле Ферреро 2015 йил 14 февралда 90 ёшида оламдан ўтди. Унинг рафиқаси Мария Франко Фиссолога 22 миллиард мерос қолган бўлишига қарамай, уни компания ишлари мутлақо қизиқтирмайди. Компанияни унинг ўғли Жованни бошқаради. 2014 йилда Forbes журнали Лотин Америкасидаги энг бой одам деб Андронико Фонтобонни тан олган. Унинг вафотидан кейин 73 ёшли рафиқаси Айрис Фонтбонга 10 миллиард доллар мерос қолган. Айрис эрининг вафотидан кейин унинг тоғ-кон саноати бизнесини давом эттирган. Бундан ташқари у эри асос солган Quinenco фирмасидан ҳам улуш олади.


Балки ишонмассиз, лекин Galaxy Note 20 биринчи тестдаёқ Galaxy S20+’га мағлуб бўлди! - Terabayt.Uz\nБалки ишонмассиз, лекин Galaxy Note 20 биринчи тестдаёқ Galaxy S20+’га мағлуб бўлди!\nSamsung компанияси Galaxy Note 20 туркумидаги фаблетларини қайси ҳудуд бозорида сотилишига қараб, икки хил процессор билан чиқаради. Булардан бири Qualcomm компаниясининг тегишли вақтдаги энг кучли Snapdragon 865+ чипсети бўлса, иккинчиси – Samsung ўзи ишлаб чиқараётган Exynos платформаларидир.\nЎҚИНГ: Хотиржам бўлаверинг: Galaxy Note 20 фаблетлари ва Galaxy Buds Live кутилганидан арзонроқ экан!\nЯқиндагина айрим мамлакатлар бозорларига мўлжалланган Galaxy Note 20 смартфонлари ўша эски Exynos 990 чипсети базасида ишлайдиган бўлиши айтилган эди. Кейинроқ эса янги фаблетларда мазкур процессорнинг оддий эмас, балки кучайтирилган версияси қўлланиши, у ҳатто ўша Snapdragon 865+ чипсетидан ҳам кучли эканлиги ҳақида хабар чиқди.\nЛекин таниқли тармоқ информатори – Ice Universe кеча Twitter орқали битта нохуш маълумотни улашди. Унга кўра, Samsung Galaxy Note 20 смартфонининг Exynos 990 процессорли версияси самарадорлиги анча паст экан. Samsung бу чипсетини умуман оптимизация қилмаган, натижада янги фаблет самарадорликда ҳатто Galaxy S20+ флагманига ҳам бас кела олмаган!\nIce Universe бу икки смартфоннинг Geekbench сервисидаги натижаларини ўзаро таққослаб кўрсатар экан, Samsung кейинги флагманларида Exynos 1000 билан вазиятни яхшилашидан умидвор эканлигини айтган. Ҳозирча эса иштиёқмандлар Galaxy Note 20 моделида Exynos 990 чипсетига чидаб туришларига тўғри келади.\nЎҚИНГ: 6,5" AMOLED дисплей, тўртта камера ва 6,000 мАс аккумуляторга эга Samsung Galaxy M31s смартфони тақдим қилинди\n#Geekbench #Samsung #Android смартфон #бенчмарк #тест #Samsung Galaxy S20 Plus #Samsung Galaxy Note 20 #Exynos 990


Афсонавий Паоло Мальдини билан суҳбат / CHAMPIONAT.asia\nАфсонавий Паоло Мальдини билан суҳбат\nТеглар : ИталияАндрей Шевченко МиланПаоло МальдиниИталия А серияси\nПаоло Мальдини “Милан”даги 25 йиллик фаолияти, ютуқлари ҳамда афсонавий Шевченко ҳақидаги фикрлари билан ўртоқлашди.\n— Сиз 16 ёшингизда “Милан”да дебют қилгансиз. Биринчи баҳсга метро орқали етиб келган экансиз. Шу ростми?\n— 16 ёшимда ҳали ҳайдовчилик гувоҳномам йўқ эди. Мен Миланелло машғулот марказига метро ёки автобусда борардим. Учрашувга эса клуб автобусида жамоа билан биргаликда борар эдик.\n— Нима деб ўйлайсиз, Сакки футболда ҳақиқатдан ҳам янгилик қила олдими? Унинг моҳияти нимада эди?\n— Сакки ростан ҳам инқилобчи. У футболни ўзгартира олди, у футболчиларни тайёрлаш борасида методлар яратди. Сакки аввал футболчилар билан ишламаган атлетика мураббийларини олиб келди. Лекин ундан ташқари яна инқилобчи бор эди — Берлускони. У эса ҳамма нарсани ўзгартириб ташлади. Айнан у Саккини танлаганди. Президент клубни янги услуб билан йўналтирди — замонавийроқ, халқаро талабларга жавоб бера оладиган қилиб. У Италия ҳимоявий ўйин кўрсатишини хоҳлади ҳамда мухлислар фикрини ижобий томонга ўзгартириш мақсадида клуб мураббийлиги лавозимига Саккини таклиф қилди.\nСакки жисмоний тайёргарлик томондан кўплаб ижобий нарсалар ўйлаб топди. Ўша вақтлар жуда қийин кечган. У жуда оғир машқлар қилдирар эди. Бундай машқларга кўпчилик дош бера олмасди.\n— Ван Бастен, Райкард, Гуллит — голландиялик учлик жуда яхши натижалар қайд этишарди. “Милан” қай даражада уларга боғланиб қолганди? Яъни улар жамоа учун қанчалик муҳим эди?\n— Ўша жамоанинг асоси анча олдин тиклаб бўлинганди. Сакки ҳамда Берлускони келгунча клуб таркибида Барези, Тассотти, Филиппо Галли, Эвани, Костакурта каби кучли ўйинчилар бор эди. Ҳимоя — “Милан”нинг юраги — яратилган эди. Голландияликлар Сакки услубига жуда мос келган. Ван Бастен, Гуллит ва Райкаард “Милан”ни халқаро майдонда ҳам янада машҳур қила олишди.\n— Сизнинг отангиз “Милан” афсонаси бўлган. Бу сизга ёрдам берганми ёки аксинча?!\n— Босим бўлган, албатта. Тўғрисини айтсам ўғилларимга қараганда, менга осонроқ бўлган экан. Чунки уларга икки авлод вакиллари босим ўтказади. Отасининг машҳур бўлиши фарзандга баъзида қийинчилик туғдиради. Бироқ бошқа томондан бундан фаҳрланасиз.\n— 1998 йил отангиз терма бош мураббийи бўлган. Сиз эса жамоа сардори эдингиз. Бирга қандай ишлагансиз?\n— Бу жуда қийин бўлган. Албатта, шу ёрдамида катта тажрибага эга бўлганман, бироқ анча қийналганман. Отам билан ёшлар терма жамоаси, асосий термада ҳамда “Милан”да биргаликда ишлаганман. Бундай пайтда жамоадошлар олдида ҳам ноқулай вазиятга тушиб қоласиз. Лекин у доим ҳаммага бир хил муносабатда бўлган. Ҳеч ҳам менга ён бомасди. Бу эса менга катта ёрдам берган.\n— Сиз фақат “Милан”да ўйнайман деб ваъда берган экансиз. Шу ростми?\n— Йўқ, бундай ваъда бермаганман. Бироқ ич-ичимдан клуб, шаҳар ҳамда мухлисларга шундай деганман - "ҳаёлимда". Буни ҳеч қачон оғзаки айтмаганман. Мен кўп нарсага эришдим деб ўйлайман — 10 ёшимда “Милан” сафида фаолиятимни бошлаб, 41 ёшимгача миланликлар билан бирга бўлдим.\n— “Милан”даги ёрқин ғалабангиз?\n— Биринчисининг ўрни барибир бошқа дейишадику. Шу гапга қўшилган ҳолда, бу саволингизга Чемпионлар Кубогида “Стяуа”га қарши баҳсдаги илк ғалабам деб жавоб бераман. Айнан шу ғалаба келгусидаги муваффақиятларига сабабчи бўлди десам, адашмайман. Учрашувда клубимиз ишқибозлари рақиб жамоа мухлисларига қараганда анча кўп эди. Сабаби Чаушеска режими “Стяуа” мухлислари ўйинга келишларига имкон қолдирмаган эди. Ўшанда бизни “Милан”нинг 90 минг мухлиси қўллаб-қувватлаб турган. Ҳақиқий байрамдек бўлган эди!\n— Сиз Италия термаси билан Жаҳон Чемпионати ҳамда Европа Чемпионати финалларида ўйнагансиз. Лекин чемпион бўлиш сизга насиб қилмади. Шунингдек, ЖЧ-2006га бориш имконияти сизда бўлганди. Лекин рад жавобини бергансиз. Бундан афсусланмайсизми?\n— Албатта, чемпион бўла олмаганимдан афсусдаман. Жуда кўп имкониятим бўлган: 4 марта ЖЧда, 3 маротаба Европа чемпионатларида иштирок этганман. Тақдир эмас экан. ЖЧ-2006дан ярим йил аввал Липпи мени термага чақирди. Аммо бундан 4 йил олдин кетган эдим. Шу сабабли қайтиш нотўғри бўлади деб ўйладим. Ахир жамоа шу поғонагача менсиз келган. Улар мундиалга чиқишга лойиқ эди.\n— 1994 йилги финал. Бажо пенальтидан уролмади. Жамоанингиз жуда кучли эди. Ундан қанчалик даражада жаҳлингиз чиққан?\n— Италия кучли эди, аммо менимча, Бразилия барибир биздан бироз кучлироқ эди. Бажо ярим финалда жароҳат олган эди. Биз ҳимояда яхши ўйнадик, лекин Бразилия ғалабага кўпроқ лойиқ эди.\n— 1990 йил сиз Неаполдаги ЖЧнинг ярим финалида мағлуб бўлдингиз. Айтишларига қараганда, Италиядан кўра, Марадонани кўпроқ қувватлашган экан. Шу гап тўғрими?\n— Италияда ҳам шундай дейишади. Ҳа, аслида шундай бўлган. Биз Неаполда ўйнадик, неаполликлар эса Марадонани жуда ҳам яхши кўришади. Ўшанда ҳаттоки, италянлар ҳам унга мухлислик қилган. Лекин бу мағлубиятимизга сабаб бўлолмайди. Бироқ бу нарса ўйинчилар руҳиятига катта салбий таъсир кўрсатган.\n— Шевченкони биринчи марта кўрганингиз ёдингиздами?\n— Чемпионлар Лигасида “Динамо” таркибида қандай ўйнаганини кўргандим. Ўшанда у 3та гол урган. Ҳамма у ҳақида гапирарди. У “Милан”га ўтади деган гап-сўзлар кўпайиб кетган эди.\n— Шева ҳақидаги биринчи таассуротингиз?\n— Аввалига унга осон бўлмаган. Бошқа тил, бошқача таомлар, бошқача қонун-қоидалар. “Динамо” ва “Милан” — умуман турлича жамоа. Унга Резо Чохонелидзе катта ёрдам берган. У Шевченко билан келган ва италянча сўзлаша оларди. Шева майдонда жуда тезлик билан ҳаракат қила оларди. Айнан шу жиҳати жамоага тез мослашиб кетишида кўмак бўлди.\n— Сиз унга ёрдам беришни ўз зиммангизга олганмидингиз?\n— Унга ҳамма кўмаклашган. Жамоадагилар янги ўйинчилар айниқса, легионерларга катта ёрдам беришади.\n— 25 миллион доллар — 1999 йиллардаги вақт учун жуда катта пул. Бу пуллар ҳавога учиб кетиши мумкинлиги ҳақида ўйлаб кўрганмисиз?\n— “Динамо” ўйинини кўрганимизда у "супер юлдуз" бўла олишини тугшунган эдик. Машғулотларда эса у “ўзгача ўйинчи” эканини англаб етдик. У жисмонан анча бақувват эди. Кўпинча легионерлар Италиядаги машқларга чидай олмайди. Аммо Шева янада кўпроқ ишлашни сўрарди. Чунки у “Динамо” методларига кўникиб қолган эди.\n— Украинада Шевченкони салоҳиятли футболчи деб ҳисоблашарди. Бу “Милан”да сезилдими?\n— Шарқий Европа футболчилари Италияда ўйнашга қийналади. Аммо ўша пайт Шевада қандайдир муаммолар бўлганини эслай олмайман. У испан менталитетига тез ўрганган. Шубҳасиз, у салоҳиятини майдонда кўрсатиб бера олди. Италянчани яхши ўрганди. Бу ҳам муҳим. Чунки футболчи жамоадошлари билан маслаҳатлашиши керак.\n— Эркинлик туфайли баъзи легионерлар кўплаб муаммоларга дуч келади. Шу масалада Шевченко ҳақида нима дея оласиз?\n— Ҳа, эркинлик бошни айлантириб, йўлдан чалғитиши мумкин. “Милан”да ҳамма нарсага рухсат беришарди. Аммо тартиб-интизомга амал қилишлари шарт эди. Шева ҳам бундан мустасно эмас эди.\n— У "Олтин тўп" ютишини билганмидингиз?\n— Бунга умид қилгандик, албатта. У юқори даражадаги ўйинчи. “Милан” ҳам кўп бора ғалаба қозонарди. Унинг буюк ўйинчи бўлишини билардик. Шу сабабли, “Олтин тўп” соҳиби бўлишига шубҳа йўқ эди.\n— Ўша вақтдаги “Милан” — "юлдузлар"дан ташкил топган жамоа эди. Ҳар бири “Олтин тўп”га лойиқ, аммо улардан фақат бири бунга муносиб деб топилган. Бу сизларга алам қилмаганми?\n— Умуман олганда, ҳаммаси ҳам сиз айтганчалик эмас. Ҳужумда ажойиб ўйинчилар кўп эди: Индзаги, Креспо, Томассон, Ривалдо. Жамоа фақат бир ҳужумчига қараб қолмаганди. Ҳамманинг мақсади бир — ғалаба қозониш. Ш сабабли, фақат кучлилар майдонга тушарди. Биласизми, бизда ҳеч қачон Шева захирада қолиши мумкин деган гап ҳаёлимизга келмасди. Чунки у энг яхши ўйинчи эди.\n— Ҳимоячилар камдан-кам ҳолатда “Олтин тўп”ни қўлга киритади. Сизда бу соврин йўқлигидан афсусланасизми?\n— Энди қаранг, ҳужумчиларнинг “голлари” бор. Ҳимоячилар эса эътиборни ўзларига қаратишлари учун қандайдир ноёб иш қилишлари керак. Ҳужумчи, масалан чет эл чемпионатларидан бирида ўзини кўрсатиши осон: кўп гол урса кифоя. “Олтин тўп” — шахсий совин. Мен эса футболни — жамоавий ўйин деб ҳисоблайман. Шу сабабли, клуб билан бирга ғалаба қозонишни истаганман. Шундай экан, нима учун “Олтин тўп”им йўқлигидан афсус чекишим керак?!\n— 2003 йилги финал. “Юве” қарши баҳс. Энг ёрқин хотиралар билан бўлиша оласизми?!\n— Бу муҳим мавсум эди. Биз 9 йил деганда ЕЧЛ финалига қайтган эдик. “Интер”га қарши ярим финал ҳар томонлама қийин кечган: ҳам жисмонан, ҳам руҳан. “Ювентус” билан бўлган финал учрашуви руҳан яна ҳам қийин эди. Шева ҳал қилувчи пенальтини тепди, чунки у муҳим паллаларда совуққон бўлиб, ўзини йўқотиб қўймасди. Ҳакам 15-20 секунд кутишимизни айтди. Биз жуда ҳам ҳавотирда эдик. Бу муаммо бўлиши ҳам мумкин эди. Биз Шева ҳаммасини уддалаши, ўзин йўқотиб қўймаслигига умид қилдик. Лекин шукурки, ҳаммаси яхшилик билан якунланди.\n— 2005 йилги финал фантастик бўлиб, тарихда ўчмас из қолдирган. Сиз биринчи дақиқадаёқ гол уришга муваффақ бўлгансиз, аммо мағлуб бўлган эдингиз. Қандай таассуротлар қолган?\n— Ўша финалда мен футболнинг барча яхши ва ёмон тарафларини ҳис қилганман. Тўғри, 1-дақиқада гол урдим — бу мен учун ҳам ажойиб ҳолат. Биз 3:0 ҳисоб билан танаффусга чиқдик. Аммо иккинчи таймда рақиб жамоа ўйин тизгинини ўз қўлига олди ва ҳисобни тенлаштирди. Пенальтилар сериясида эса улар 3:2 ҳисоб билан ғалабага эришдилар. Нима ҳам дердик, ўшанда ғолиб бўлиш бизга насиб қилмаган экан. Буни тушунтириб беролмайман. Бу — футбол.\n— Шева “Милан” мухлислари учун ким деб ўйлайсиз?\n— Шева — мухлислар учун афсонавий футболчилардан бири. Аслида, фақат улар учун эмас, барча италияликлар ҳамда бутун дунё учун ҳам у тирик афсона. У — жаҳон миқёсидаги ўйинчи.\n— Сиз — бир жамоа афсонасисиз. Узоқ йиллар давомида фақат бир клубда ўйнаш учун қаердан ғайрат-шижоат олгансиз?\n— Агар футболни чиндан яхши кўрсангиз, ғайратнинг ўзи келаверар экан. Мен футболни, машқ қилишни севардим ва доим юқорига интилардим. Жисмоний тарафлама қийналмаганман. Организмим жуда кучли эди. Мен 25 йил юқори даражада ўйнашимда ота-онамнинг хизмати катта, албатта.\n— Ўғлингиз ҳам сиздек “Милан” афсонаси бўлиб, 25 йил “россонери” сафида ўйнашини хоҳлармидингиз?\n— Албатта. Икки ўғлимнинг ҳам фаолияти меникига ўхшашини истайман.\n— Шевченко — ўғлингиз Даниэленинг кумири. У ҳам ҳужумда ўйнайдими?\n— Катта ўғлим — марказий ҳимоячи. Кичиги эса — ҳужумчи. У Шева қандай ўйнаганини кўрган бўлиши мумкин. Аммо кўп баҳсларни томоша қилмаган. Тўғрисини айтсам, уларнинг хонасида “Милан”ни эслатадиган нарсалар жуда кам. Фарзандларим эндигина футболга қадам қўйишди. Улар Шевченко эришганларининг ҳеч бўлмаса ярмини уддаласа ҳам, бундан бошим осмонга етарди.\nИккиси ҳам Шевани яхши кўради. У билан кўп бора кўришиб турамиз. У болалар билан ўйнашни билади. У фарзандларимга гольф, футбол ўйнашни ўргатади.\n— Шевченконинг энг яхши сифатлари?\n— Футболчи сифатида — жисмоний тайёргарлиги ва кучи мукаммал даражада. У нафақат жарима майдони, балки бутун майдон бўйлаб югуриб ўйнай оларди. Ҳужум учун бир қанча имкониятлар яратиб берарди. Шунингдек, ҳар қанақасига гол ура оларди: бош билан, чап ва ўнг оёқ билан.\nИнсон сифатида — жуда очиқкўнгил, қувноқ инсон. Аввалига биз билан анча қийналган. Чунки тил билмасди. Бир бир стол атрофида ўтириб, суҳбатлашсак, у фақат бир гапни такрорларди: “Хонамга киришим керак, дам оламан”. Аммо тил ўрганганидан кейин ўзи биз ҳазил қилиб ўтирадиган бўлди.\n— Сиз “Милан”да анча мураббий билан ишлагансиз. Қайси бири сизда катта таассурот қолдирди?\n— Бир нарса дейиш қийин. Жуда кўп буюк мураббийлар бўлган. Шу билан бирга, отам ҳам. Лидхольм 16 ёшимда менга дебют қилиш имконини берди — бу жуда муҳим. Ҳар бири менга керак пайтда келган десам, адашмайман. Омадим бор экан: Лидхольм менга ўзига ишонишни ўргатган бўлса, Сакки футболга қарашларимни ўзгартирди. Капелло эса ўз позициямдаги кучлилардан бири эканимни англатди. Фаолиятимнинг энг гуллаган ва сўнгги дамларимни Анчелотти даврида ўтказдим.\n— Берлусконининг афсонавий “Милан”даги ўрни?\n— У клубга келиб, уни бутунлай ўзгартириб юборди. Натижада “Милан” ўз олдига жиддий мақсадлар қўйган замонавий клуб бўлди. Президент кучли ўйинчиларни сотиб олди. Ҳозир “Милан”да ишлайман ва кундан-кунга клубни ривожлантириш, мақсадга етиш жуда мушкул эканини тушуниб етяпман.\n— Берлускони билан муносабатингиз қандай эди?\n— Ҳаммаси бошидан аъло даражада бўлган. Сильвио менга “иккинчи отангман” деб айтарди. Унинг ўғли билан дўст эдик. Шу сабаб, уйига кўп борардим.\n— Отангиз мураббий бўлган. Ўзингизни шу касбда синаб кўришни ҳеч истамаганмисиз?\n— Отам қандай ишлаганини кўрганман. Шунинг учун, бундай ҳаётни истамаганман. Доим чамадон кўтариб юрарди, ҳамма нарсаси тез ўзгаради: клуб, раҳбарият, жамоа. Бу мен учун эмас.\n— Шевченко — мураббий. У ҳақида Италияда нималар дейишади?\n— Фақат яхши гаплар. Украина термаси Италияга қарши ўртоқлик ўйинида яхши ўйнади. Шева янги касбга тез мослашиб кетгани очиғи, мени ҳайрон қолдирди. Италияда легионерларга тактикани яхши ўргатишади. Айнан шу унга ҳозирда қўл келяпти.\n— Балки келгусида Шевченко “Милан”га бош мураббий бўлар, нима дедингиз?\n— Ким билсин?! Шева ҳамда “Милан” ўртасидаги муносабат доим яхши бўлган. Футболда ҳамма нарса бўлиши мумкин. Ахир ҳаёт кутилмаган воқеаларга бой.\n— Сиз қандайдир мукофот юта олмаганингиздан афсусланасизми?\n— Отам мураббий, мен жамоа сардори бўлган пайт Жаҳон Чемпионатида ғолиб бўлганимда ажойиб иш бўлар эди. Аммо умуман олганда, ҳаммасидан кўнглим тўқ. Тақдир менга туҳфа этган ҳаёт ва футболчилик фаолиятимдан мамнунман.\nМанба\t: sportarena.com\nТоррейра Италияга қайтмоқчи 0\nПСЖ кетаётган Жижининг ўрнига бошқа Жижини олиб келмоқчи 0\nРасман: "Милан" янги бош мураббийни таништирди 12\nЎзбекистон терма жамоаси футболчиларининг трансфер нархи қанча? 69\nАёллар футболи. Жаҳон чемпионатида кучлилар сараланмоқда 1\n01 апр 11:58:24\nФутболчилик фаолияти давомида бирон марта ҳам қизил карточка олмаган ягона ҳимоячи. Мальдини мен учун дунёдаги энг кучли ҳимоячи бўлган. Ҳақиқий сардор ва тирик афсона эди!\n01 апр 16:13:05\nMaqola uchun raxmat kattakon\n01 апр 16:09:36\nMilandan faqat Realni ketishim mumkin degan edi\n01 апр 12:16:51\nХа уша шонли Миланни , химоячилар сардори Малдиниди, афсонавий Шевченкони уйинларини сагиндик. Оккан дарё окмай колмас Милан аввалги даражасига албатта кайтади.\n01 апр 12:03:13\nPaolo Maldini bilan SHevchenko haqida suhbat boptiku\n05 апр 00:20:42\nАСМИЛАНКОМ фойдаланувчининг фикрига жавоб бериш\nadashmasam Filip Lam ham birormarta red card olmagan\n01 апр 21:57:20\nМтланни сунгги гуллаган пайтлари Кака ва Златан уйнаган пайтлар эди. Шу икковлон кетди ва Милан халигача унглана олмаяпти\n01 апр 13:25:37\n01 апр 19:54:04\nCristiano mbappe...7. фойдаланувчининг фикрига жавоб бериш\nKlian mas kilian olim\nкилиан эмас Килиан. Исм фамилиялар бош ҳарф билан ёзилади бу бир, мас деб ёзилмайди эмас деб ёзилади бу икки. Аввало ёзишни ўрган студент... Бировга ақл беришдан олдин ёзишни ўрган кўпроқ китоб ўқи, олим бўлмасанг ҳам одам бўласан ...\n01 апр 19:49:07\nНикинг зўр экану, кейингисини Клиан Роналду қўй, қўй.…\n01 апр 20:02:34\nBuldi man sandan rostdanmi dib tugri manoda suradim chunki man kurgan hamma ximoyachilar qizil ogan manam maldinini sariq ogani kurganman lekin qizil omaganini birinchi eshtishim u paytda man futbolga uncha qiziqmasdim shunga shunchalimi ))))\n01 апр 19:57:03\nMan sanga jovob yozdim uzin xulosa chiqarasan man maydagapmasman kup maydalshmiman zur busen uzinga\n01 апр 19:49:39


Исмат Хушев: Тошкентдан Қашқадарёга сафар (16) | ДУНЁ ЎЗБЕКЛАРИ | Mobile Version\n04/07/2013 Ismat Khushev “Исмат Хушев: Тошкентга саёҳат" туркумидан\n1. Самарқанд зиёрати…\nИмом Ал Бухорий зиёратидан сўнг, ўша йўл билан ортга қайтсангиз йигирма саккиз километр юриб яна “Бетонка”га чиқишингиз мумкин.\nЛекин биз Самарқандни ҳам жуда соғинган эдик. Уни кўрмай, Улуғбек билан Шоҳи Зиндага салом бермай Китобга ўтиб кетолмас эдик.\n“Имом Ал Бухорий” зиёратгоҳидан чиқиб ярим соат юрар юрмас Самарқандга кириб бордик.\nСамарқанд! Мен ҳар гал бу қадимий ва навқирон шаҳарга келарканман, беихтиёр суюкли шоиримиз Абдулла Ориповнинг “Қайта туғилмоқлик насиб этса гар, Самарқанд бўларди юртим муқаррар” деган машҳур сатрларини ёдга оламан.\nВа ҳар гал: “Нега шоир яна қайта туғилмоқлик насиб этса энди Қашқадарёда эмас, балки Самарқандда туғилишни орзу қилган?” деб ўз ўзимга қайта ва қайта савол бераман.\nМана, салкам йигирма йилдирки, мен бу савол жавобини тополган эмасман.\nҲали мулозимлик давримдаёқ Абдулла акадан бу ҳақда сўраганимда у киши: “Ҳа, энди бу ҳам бир гап-да, ука…” деб жавобдан қочган бўлса-да, лекин барибир ёзилган икки сатр шеърдаги бу сирли тилсим то ҳануз юрагимда ажиб бир савол бўлиб муҳрланиб қолган эди.\nСамарқанд ростдан ҳам кишини ўзига тортадиган қудратга эга. Бу гал эса у ўн беш кунлик ойга ўхшаш зебо келинчакдай янада гўзаллашиб, яшариб кетибди.\nСамарқандда энди олдинги тор ва пастқам кўчаларни, эски туски ҳовли жойларни мутлақо тополмайсиз.\nБитта катта, кенг ва равон кўча Сизни тўппа тўғри шаҳар марказига – университет жойлашган боғда янги қад ростлаган машҳур ва улуғвор Улуғбек мажмуасига – ундан ўтиб эса Самарқанд фахри ва тимсоли бўлмиш машҳур Шоҳи Зинда, Гўри Амир ва Кўкалдошнинг мақбараю мадрасаларига олиб боради.\nМен ҳар гал Самарқанддаги Улуғбек ҳайкалини кўрсам раҳматли Муҳаммад Юсуфнинг ўша машҳур ва маҳзун сатрлари ёдимга тушади:\nУ қон йиғлаб турар ҳар саҳар,\nАгар Муҳаммад Юсуф ҳозир тирик бўлганида Улуғбекнинг янги ўрнатилган бугунги ҳайкалини кўриб энди бу қадар таъсирли сатрлар ёзолмаган бўлармиди деб ўйлаб кетаман…\nБундай дейишимга сабаб шуки – шоир эътиборини тортган Улуғбек ҳайкалидаги ўша дард, ситам, унинг кўзларидаги ўша мунг ва жудони, ўз фарзанди томонидан қатл этилган шўрлик отанинг бўғзида қолиб кетган алвидони – видони бу янги ҳайкалда мен тополмадим…\nҲа, Улуғбекнинг ўтган сермазмун умри, ғоят чигал ва мураккаб ҳаёт йўли нақадар сирли ва синоатли бўлмасин, у қанчадан қанча ижодкорларимиз учун илҳом манбаи бўлиб хизмат қилмади дейсиз.\nУлуғ ёзувчи Одил Ёқубовнинг биргина “Улуғбек хазинаси” ни олиб кўрайлик. Қаранг, қандай машҳур бўлиб кетди бу асар. Бугун бу китобни бутун дунё ўқияпти десак муболаға бўлмас.\nНега? Биринчидан – у бундан бир неча асрлар муқаддам ер юзида осмон тилсимларини ўрганишга илк бора бел боғлаган мунажжим бобомиз – миллатдошимиз Улуғбекка аталган.\nИккинчидан – уни Одил Ёқубов (суратда) ёзган!\nЁки бўлмаса, Абдулла Орипов (суратда) нинг мана бу ўлмас сатрларига эътибор берайлик:\nУ Улуғбек кўзидаги ёш…\nАна шундай буюк фожеага тўла дарду изтироблар оғушида Улуғбек ҳайкали қад кўтарган янги мажмуадан узоқлашарканман, шўрлик халқим ўтмишининг қаролигидан, ўз фарзанди томонидан қатл этилган мунажжим бобом авлодларининг то ҳануз қалби яролигидан менинг ҳам кўзларимда халқа халқа ёш маржондек шашқатор эди…\nГўри Амир ва Шоҳи Зинда меъморий обидалари, Ресгистон меъморчилик ансамбли ҳақида гапириб ўтиришим ортиқча деб ўйлайман. Шундоғам уни ҳамма билади ва доимо унга талпинади.\nҲали Канадада эканман, бирор бир баҳонаи сабаб билан телевизордан Регистонни кўрсатиб қолишса, қалбим бир энтикиб, кўзларимда соғинч ва армон ёшлари мавж урар эди.\nАйниқса юртимизга ташриф буюрган хорижлик давлат раҳбарларини Ислом Каримов энг азиз меҳмон сифатида Самарқандга олиб бораркан, ҳар гал уларга Регистонни кўрасатганида Президент кўзларида жилваланган фахр ва ифтихорни мен доим кўриб, ич ичимдан сезиб ва қалбан ҳис этиб турардим.\nМана бугун ўзим шу афсонавий заминдаман. Ўзим шу сирли ва сеҳрли обидалар қаршисидаман.\nБугун мен аслида мусофир ва муҳожир бўлсам ҳам, лекин ўзимни худди давлат раҳбарларидай, шоҳу султонлардай сезардим.\nНегаки мен ўн йиллик айрилиқ ва жудоликдан сўнг яна ўз юртимда – она Ватанимда эдим…\n“Ўзга юртда шоҳ бўлгунча, ўз юртингда гадо бўл!” деган сўзнинг асл теран маъносини ҳам мен айнан Самарқандда англаб етгандай бўлдим…\nВа шундагина Абдулла Ориповнинг Самарқанд ҳақида нега айнан юқоридаги икки сирли сатрни битганига қайсидир маънода энди – энди, сал – пал тушунгандай бўла бошладим…\n2. Самарқандни қайта қурган ҳокимлар ҳақида ўйлаганларим…\nҲа, ростдан ҳам кейинги йилларда Самарқандда жуда катта бунёдкорлик ишлари амалга ошганига гувоҳ бўлдик.\nБутун шаҳар кўркига кўрк қўшиб турган биргина Jahon Palace меҳмонхонасининг ўзиёқ бугун Самарқандни Европадаги энг ривожланган шаҳарлар қаторига қўшади десам, менга ишонаверинг.\nСиёб бозори ва эски шаҳарнинг қайта реконстуркция қилиниши, янги қад кўтарган савдо павильони ва дўконлари, кўркам ва данғиллама турар жой бинолари ва ҳовлилар, кафе ва ресторанларни кўриб Сиз кечаги Самарқандни мутлақо танимай қоласиз.\nНазаримда бу ишлар Жиззахдан кейин Самарқандга раҳбарлик қилган Шавкат Мирзиёев (пастдаги суратда Хитой раҳбари билан) томонидан амалга оширилиб, кейин бошқа ҳокимлар томонидан давом эттирилган кўринади.\nЧунки Ислом Каримов Мирзиёев (пастдаги суратда Россия Президенти билан) ни Самарқандга раҳбар этиб тайинларкан, унга энг аввало шаҳарни ўз номига муносиб қилиб қайта қуриш вазифасини юклаганини эшитган эдим.\nБиз одатда вилоят ҳокимларининг тез тез алмаштириб турилгани ва уларнинг аксарияти ўз раҳбарлик каръерасини шарафсиз якунлагани боис ҳам улар амалга оширган бунёдкорлик ишларидан кўз юмишга ҳаракат қиламиз.\nЙўқ, бундай қилмаслик керак экан.\nХусусан орадан ўн йил ўтиб Самарқандни кўрганимдан кейин мен бу сирли ва сеҳрли диёрга ҳокимлик қилган ҳар бир раҳбарнинг, ҳар бир ҳокимнинг муборак номини, у ким бўлишидан қатьий назар, вилоят тарихи битилган муқаддас ҳужжатларда зарҳал ҳарфлар билан ёзиб қўйиш керак деган фикрга келдим…\n3. Самарқанд – Китоб йўлида\nСамарқанддан то Китобга қадар роппа роса 64 километр.\nБир пайтлар Регистон майдонига туташиб кетувчи кўримсиз ва пастқам уйлар ёнидаги бекатдан енгил машина ва маршруткалар Самарқанднинг тор ва лойшанг кўчалари аро Китобга қатнарди.\nБугун бу жойлар ҳам қайта қурилиб, тамомила ўзгариб кетибди.\nРегистон майдонига туташ кенг ва равон кўча бўйлаб қандай қилиб Китоб йўлига тушганинимизни ҳам сезмай қолдик.\nМухолифат хорижда доим бугун Ўзбекистон хор бўлди, хароб бўлди деб аюҳаннос солиш билан банд.\nМен Ўзбекистонда бўлган даврим мобайнида бунинг фақат аксини кўрдим, холос.\nТўғри, бугун Ўзбекистонда ҳам бошқа давлатларда бўлгани каби қатор қийинчилик ва ижтимоий муаммолар йўқ эмас. Лекин бу қадар шов шув қиладиган даражада ҳам эмас экан.\nНазаримда ўзбек мухолифати етакчиси Муҳаммад Солиҳнинг Намоз Нормўмин ва Камолиддин Йўлдошга ўхшаш ҳар икки тилда ҳам яхши нарсалар ёзадиган бир иккита истеъдодли ва фикри уйғоқ воизларини Ўзбекистонга таклиф қилиш керак.\nУлар келиб бугунги мамлакатни ўз кўзлари билан кўришса, одамлар билан суҳбатлашишса, қариндош уруғларини кўриб, уларнинг шукроналик билан йўғрилган иқрорлари ва бошқа дил сўзларини тинглаб, зора ўз фикрларини ўзгартиришса…\nМашинамиз Самарқанднинг Ургут йўлига чиқиб, Тахтақарача довони томон елдек учиб борарди.\nҲадемай, тамаки ва узумлари, Карим Баҳриев каби бетакрор ижодкорлари-ю, Ўлмас Маҳматмуродов каби довруғли ҳукмдорлари билан донг таратган Ургут ҳам ортда қолиб, қаршимизда залворли Ҳисор тоғлари бор бўй басти билан намоён бўлди.\nҚизиқ, чет элда бизни Ўзбекистон йўлларида милицияга пора бермай юриб бўлмайди, ҳар қадамда “чегара ва божхона” деган ном остида бўлар бўлмас блок постлар, суньий текшириш пунктлари қуриб ташланган деб ишонтиришганди.\nТошкентдан то Қашқадарёгача бўлган салкам тўрт юз километрлик йўлда бизни бирор маротаба ҳам тўхтатишмаганини Сизга айтсам менга ишонармикансиз?\nМашинамиз тоққа қараб ўрмалай бошлади.\nВа ниҳоят бир оз юриб “Қашқадарё” деган лавҳа битилган чоғроққина майдончага келиб тўхтади.\nМашинадан тушарканман, денгиз сатҳидан 1000-2000 метр баландликдаги ҳаво босимиданми ё ҳаяжонданми, билмадим, бир лаҳза бошим айланиб, кўзларим тингандай бўлди. Ҳолсизланиб, бир харсанг тош узра чўккалаб ўтириб олдим.\nСалом сенга Қашқадарё! Салом сенга, онажон, юртим!\nСени ташлаб узоқларга кетган дайди ва мусофир ўғлинг яна келди сени соғиниб, қучоғингни оч!\nАтрофимда мени ўраб турган даралар ва қирлар, улуғвор ва сервиқор тоғлар, булутларга ёндош беҳудуд кенгликлар негадир жим эди.\nУларнинг мана шу жимлиги ва сукунатида ҳам мен ҳали шу пайтга қадар сезмаган, пайқамаган қандайдир улуғворлик ва буюклик бор эди гуё…\nХуллас, залворли Ҳисор тоғларининг энг тепасида Самарқанд тугаб, журналист Исмат Хушевнинг толеига битган Қашқадарё бошланади…\nЭнди машинамиз тоғдан секин аста пастга тушиши керак.\nМен Канаданинг Ванкуверида ҳам, Тошкентдан водийга элтадиган Қамчик довонида ҳам тоғли йўллардан кўп юрганман.\nЛекин Самарқанддан Китобга элтадиган Зарафшон тизма тоғларининг латофати барибир ўзгача…\nМен туғилиб ўсган Китоб таърифини ҳали ҳеч ким Абдулла Ориповчалик таърифу тавсиф этолмаган.\nБиласиз, Китобда дунёда бор йўғи бештагина бўлган расадхонанинг бири жойлашган.\nШоир “Кенглик нуқтаси” номли машҳур шеърида осмон илми билан шуғулланувчи мазкур расадхона баҳонасида Китобга ҳам яхши таъриф бериб ўтган:\nҲисор тоғларининг нақ этагида,\nМакон бор хушҳаво, сарбаланд, юксак.\nАжиб бир осмон бу – осмон тагида,\nЮлдузлар қўл чўзсанг шундоқ ергудак.\nОна табиатнинг хуш санъати бу,\nИнсон ва юлдузлар салтанати бу.\nБу ердан ўтибди ернинг белбоғи,\nБеқасам тўн демак бу рангин диёр.\nФалакда юлдузлар чақнаган чоғи,\nНишондор ўзбекнинг суврати тайёр.\nУлуғбек номида зўр кошона бу.\nДунёда бешлан бир расадхона бу.\nБу ерга термулиб паришон дунё,\nТўғрилаб олади қўлда соатин.\nНе ажаб, пайт келиб айтолсак ҳатто.\nЖумлаи жаҳоннинг хуш саодатин.\nШундоқ қутлуғ жой бу, қутлуғ макон бу.\nНе қутлуғ, жонажон Ўзбекистон бу!\nАтрофда водийлар товланар ҳал ҳал,\nМинг йиллик чинорлар кўкка боққан тек.\nБу ерда, во ажаб, минг йиллар аввал,\nДунёга келибди султон Улуғбек.\nАжиб тасодир ё шаҳри Ҳумой бу,\nҲойнаҳой, даҳоси туганмас жой бу!\nОқшом тушмасидан бунда бесабр,\nМинглаб кўз термулар осмон фалакка.\nБу Зуҳал, мана бу Дубби Акбардир,\nЗуҳраой пиқирлар бир четда якка.\nЮлдузлар васли бу, асли жаҳон бу,\nОшиқ мунажжимга айши ниҳон бу!\nТонг отиб чиқар ку ишбоши офтоб,\nҚошида бош эгиб қолма тағин жим.\nЗамон шиддатини қилолмай ҳисоб,\nЕр чизиб турибди ёш бир мунажжим.\nАзизим, ғам чекма, ваҳму гумон бу,\nОхир тизгинингга келгай, замон бу!\nҲар зумда дунёнинг бурчакларига,\nХабарлар жўнайди қатор ва қатор.\nХоҳласанг учавер Марсдан нарига,\nХоҳласанг фалакнинг у бурчига бор.\nҚўлингда тап тайёр ҳадди ҳисоб бу,\nҲадди ҳисоб берган шаҳри Китоб бу!\nҚутлуғ жой кўп эрур ушбу дунёда,\nЮлдузни кўзлаган лочин ҳам талай.\nҲар нечук шу соат, шу сонияда,\nОна юрт, мен сени созимга солай.\nНа мақтов, на олқиш, на пуч занаҳ бу,\nОна юрт қалбисга солган фараҳ бу!\nКездим бу ерларда танҳо, шодумон,\nЮлдузларга яқин, кўзлардан йироқ.\nҚалқиб турган билан теппамда осмон,\nАнглаб етармидим маъносин бироқ.\nҲар нечук, билганим, юлдуз фишон бу,\nПорлоқ Ватанимдан битта нишон бу!\nБор бўл, тафаккурга ёр бўлган диёр,\nБор бўл, юлдузли тун, оқшомлар майин.\nБитта мунажжиминг мисоли бедор,\nОна юрт, мен сенга мафтун ўтайин.\nБалки шоирлик ҳам яхши отдир бу,\nУлуғбек юртидан хотиротдир бу!\nҲисор тоғларидан секин аста пастга энаркансиз, қаршингизда ям яшил кенгликлари, гул чечакли саҳролари, мовий даралари ва қир адирлари билан гўзал Қашқадарё намоён бўлади!\nКун кеча Нишонда ёвшан оралаб,\nНортуя қувганлар айтсинлар аён.\nҚашқадарё дея сўзга очсанг лаб,\nТап тақир саҳрони англарди жаҳон.\nдеб шеър ёзганида шоир минг карра ҳақ эди.\nЛекин энди Қашқадарёни тап-тақир чўл деганлар адашади. Бугунги Қашқадарё – Китоб, Шаҳрисабз ва Яккабоғ каби боғу роғлар, анорзорлар, узумзорлар ўлкаси.\nҲатто ўша Нишон ҳам эндиликда ёвшан ва қамишзорларидан секин аста қутулиб, таниб бўлмас гўзал бир қиёфа касб этган…\nМашинамиз секин аста тоғдан пастга эниб, “Минг булоқ” чашмаси ёнига келиб тўхтади.\nИлгари мен оилам ва бола чақам билан Тошкентдан уйга ёки уйдан Тошкентга жўнаб кетарканман ҳар гал мана шу чашмада тўхтаб унинг зилол сувларидан тўйиб тўйиб ичишни одат қилгандим.\nЁз ойлари бу жойлар жуда ҳам гўзал ва гавжум бўлади.\nЧорпояларда тўшалган атлас кўрпачаларда ўтириб арчада пиширилган тандир гўшти ва шашлик кабоб емай бу ерлардан ўтиб кетишга кўзингиз қиймайди…\nСалом сенга, қадрдоним “Минг булоқ!” Наҳотки сен ўн йилдан бўён ҳануз тўлиб тошиб оқиб ётган бўлсанг! Шу қадар тубсизми сенинг булоғинг?\nЗилол, ширин сувга ҳовучимни тўлдириб, тўйиб тўйиб сипқораман!\nТаним яйраб, ўн йил муҳожирликда кўрган азоб уқубатларим бир лаҳзанинг ўзидаёқ Ҳисор тоғларининг беҳудуд кенгликларига, қир адирларига таралаб кетгандай бўлади…\n“Минг булоқ” чашмасидан кейин “Минг чинор” ресторани келади.\nАгар эсингизда бўлса, биз қайсидир бир шеъримизда:\nМен аниқ биламан, келар бир замон\nКимдир ёд этади тақдиримизни.\nБиз юртга қайтамиз саломат, омон\nВатан қучоқ очиб қаршилар бизни.\nҲали Қашқадарё Китобларида,\nТўйлар ўтказамиз алёрлар билан.\nҲали “Минг чинор”нинг кабобларида,\nДавралар қурамиз дўст-ёрлар билан.\nдеган сатрлар битган эдик. Мана, ўша орзу ушаладиган кун бугун.\nЛекин биз “Минг чинор” га бораётиб йўлнинг шундоққина ўнг томонида – унинг рўпарасидаги ошхонада эндигина очилаётган тандир гўштини кўриб, беихтиёр тўхтадик.\nҲозиргина пишиб, оғзи очилган заҳоти атрофни қизиган тандирдан чиқан қўй гўшти билан арча ҳиди тутиб кетса ва у Сизни ҳали машинадаёқ иштаҳангизни қитиқлаб, ҳушингиздан тамом айирса, Сиз унинг ёнидан бепарво ўтиб кета олармикансиз?\nЙўқ, ўтиб кета олмайсиз! Биз ҳам ўтиб кета олмадик. “Минг чинор”га етмай тандир гўштига таслим бўлдик!\nОшхона олдида тўхтаб, машинадан тушарканмиз, одамлар аллақачон бизни таниб, атрофимизни ўраб ола бошлашди.\nЧунки биз илгари – ҳали амалда бўлган пайтимизда ҳам бу ерлардан ҳеч қачон лоқайд ва бепарво ўтиб кета олмасдик.\nҲамиша – очмизми, тўқмизми, бундан қатьий назар, машинадан тушиб, одамлар билан кўришиб, суҳбатлашиб, чақ чақлашиб гурунг қилардик. Улардан ҳол аҳвол сўрардик…\nШунинг учун ҳам бу ерда ошхона қурганлар бутун оила аъзолари билан бизни таниб қолишганди. Бугун ҳам улар бизни дарров танишди.\nҚучоқ очиб кўришиш ва қуюқ сўрашишдан сўнг, бизга ажратилган чоғроққина чорпояда ўтириб, 2 кило тандир гўшти буюрдик.\nШашликни ўзлари “биздан” деб жўнатишди…\nКетар пайти “пулини олмаймиз, Сиз азиз меҳмонсиз бугун” дейишди.\nБиз эса “бу пул мозор босиб келган АҚШнинг пули” деб қўлларига зўрлаб тутқаздик…\nҚанчалар бағри кенг, саҳийсан, халқим! Эҳтимол, уйда дастурхонинг тешик, кемтикдир, лекин қўлинг доим очиқ, танти миллатсан!\nБугун Китоб тоғларидаги бир кило тандир гўшти 30 000 сўм (10 АҚШ доллари) экан. Икки килоси 60 000 сўм (20 АҚШ доллари) бўлади. Чой пой, нон пон, дастурхон ҳақи ҳам шунинг ичида…\n6. Китобга кираверишдаги йўлтўсарлик…\n“Минг чинор”дан кейин тоғ тугаб, йўл ингичкалашган жойда – Китобга кираверишдаги ГАИ пости жойлашган.\nИлгари бу маскан тоғдан тушаверишда минг чинорга етмай – тепароқда эди.\n“Оқланмаган ишонч қисасаси”да ёзилганидай, мени 1997 йил дебрида наша билан айнан мана шу ерда ҳибсга олишган эди.\nБугун бу ҳибс ҳақида тўхталиб ўтирмайман. Китобда батафсил ёзилган.\nБугун фақат айтмоқчи бўлганим шуки, ўша мени наша билан қамашганларидан кейинги шов шувдан сўнг вилоят раҳбарлари негадир чегара постини ресторандан пастроққа кўчиришган эди…\nҚизиқ, боягина Тошкентдан то Китобгача бўлган 364 километр масофада милиция бизни бирор маротаба ҳам тўхтатиб текширмади деб ёзган эдик. Ва бу рост эди.\nҲақиқий текшириш бу ёғда – Китобда экан!\nҲали постга етмасиданоқ қаторлашган узун машиналар карвонига кўзимиз тушди.\nЯрим соатлар кутишга тўғри келди. Беш олтита милиция ходимлари машиналарни ағдар тўнтар қилиб, қайта қайта текширишарди.\nБуни кузатиб туриб, улар атай шундай қилишаётганини беихтиёр сезиш мумкин эди.\nМана, энди мухолифат айтаётган гап сўзлар секин аста ўз исботини топа бошлади.\nҚани нима бўларкин деб, охиригача жим кузатишга қарор қилдим.\nБир машинани беш минут, ўн минут, борингки йигирма минут тинтиш мумкин. Лекин ҳеч нарса тополмаса қайта қайта тинтиш мантиқсизлик эканини ҳамма билади.\nКитобдаги милиция постидагилар айнан шу йўл билан “пора” ёки “улпон” йиғишга қарор қилганликлари шундоққина кўриниб турарди.\nБаъзи машина ҳайдовчилари милиционерлар талаби билан “пост” деб ёзиб қўйилган будкачага кириб чиқишганидан кейингина шлагбаум очилар, у ўтиб кетганидан кейин ёпилиб, яна бояги ҳол такрорланар эди.\nБировлар очиқ ойдин “пулим йўқ. ака, илтимос, ўтказиб юборинг” деб ялинишар, лекин уларнинг оҳу зорига биров қулоқ солай демасди…\nВо ажаб! Мана Сизга халқни очиқ ойдин талаш! Бу ёғи қандоқ бўлди, Исмат Хушев!\nМен енгил машина олдида – ҳайдовчининг ёнида ўтирган эдим. Олдинига мени танишмади. Кейин кимдир таниди, шекилли, шошиб ичкарига кириб кетди.\nКўп ўтмай у ердан бир йигит чиқиб, милиционерларни уриша кетди:\n– Нега машиналар навбат кутиб қолди. Нимасини бунча титкилайсан!\nУ шу гапларни гапираркан, икки кўзини мендан узмас эди…\nМашинамиз шлагбаум ёнига келиб тўхтаркан, деразани очиб бояги ходимларини уришган йигитни худди бошлиқлардай кўрсаткич бармоғим билан имлаб ёнимга чақирдим:\n– Йўқ нарсани излаб, одамларнинг асабини бузаётган ана у ходим ким? Фамилияси нима? Сиз ичкарида нима қилиб ўтирибсиз?\nМен ҳали Президентга яқин бўлиб юрган мулозимлик пайтларимдаёқ бунақа пайтларда ўзимни қандай тутишни ва орган ходимлари билан қанақа муомила қилишни яхши ва мукаммал ўзлаштириб олган эдим.\nУ шошиб қолди. Рўпарасидаги машинада гарчи спорт формасида бўлса-да, лекин бошқа бўйсўнувчиларга ўхшамайдиган одам ўтирганини у аллақачон англаб етган эди.\n– Фамилияси Оқмирзаев, бизга Чироқчидан “усиления”га юборилган, Исмат ака, узр, биздан айб ўтди, Сизни танимай қолдик…\nУнинг хуш муомиласидан бир қадар таскин топиб, шлагбаумдан узоқлашдик…\nДунёнинг ишлари ростдан ҳам қизиқ. Ўзим асли Ватандан ҳайдалган бир муҳожир бўлсам, қандай қилиб ва нимага асосланиб давлат вакилларига бундай қўполлик қилишим мумкин бўлди ўша кун?\nБиринчидан, мен журналист эдим. Бундай адолатсизликни кўриб жимгина ўтиб кета олмасдим. Олдин ҳам шундай эдим, ҳозир ҳам шундай. Ва бундан кейин ҳам шундай бўлиб қолсам керак.\nИккинчидан, ўшанда юрагимга куч қудрат берган нарса – мен Ўзбекистонга шахсан Президентнинг рухсати билан келганлигим эди…\nНиҳоят лаънати шлагбаум ҳам орқада қолди. Биз қандайдир кўнгилхиралик ва нохуш бир туйғу билан Китобга кириб бордик.\nМен Тошкентдан то Китобга қадар Ўзбекистон йўл ҳаракати хавфсизлигини қўриқлаётган милиция ходимлари ҳақида шу кунгача эшитган барча гап сўзлар иғводан бошқа нарса эмас деб келаётган эдим.\nЛекин ўзим туғилиб ўсган она юртим дарвозасида менинг қалбимдаги барча эзгу ният ва хуш кайфият тамомила барҳам топди. Китоблик милиция ходимлари куппа кундуз куни одамларни талаётган эдилар.\nЎзбекистон Ички Ишлар тизимидаги бу каби талончилик ва коррупция ҳақида мен олдин ҳам эшитган эдим. Олдинги вазир Зокиржон Алматов билан ҳам айни мавзуда доим тортишиб келардик. Ахир бунга ҳам мана салкам ўн йил бўлди. Бугун бу тизимни янги вазир бошқаряпти. Соҳада ижобий ўзгаришлар қилгандир деб ўйлагандим.\nЛекин одамларни одам ўрнида кўрмай, куппа кундуз куни сурбетларча, қароқчиларча талаш, уларнинг ҳуқуқ ва эркинликларини оёқ ости қилиш – бу энг катта жиноят-ку!\nБунга ахир қандай қилиб чидаб келаётган экан одамлар?\nЭй, Сиз, Президентнинг кўзини шамғалат қилиб, уни алдаб: “Бизда ҳамма нарса жойида!” деб лақиллатиб келаётган Ўзбекистон Ички Ишлар вазири, генерал полковник Баҳор Матлюбов жаноблари!\nБиламан, Сиз барибир Зокир Алматов бўлолмайсиз!\nЛекин, барибир кўзингизни каттароқ очинг! Китобдаги қароқчиларингиз бутун Ўзбекистонга ёйилиб кетмаган деб ким кафолат бера олади?\nТизимда зудлик билан тартиб ўрнатмасангиз бунинг оқибати жуда ёмон бўлади!\nУстозим Абдулла Ориповнинг бир шеъри бор, шуни бугун Сизга ўқиб берай, яхшилаб ёдлаб, қулоғингизга қуйиб олинг!\nЮлғич ва диёнатсиз, имонсиз ходимларингизнинг бу ноқонуний ва жиноий ҳатти ҳаракатлари туфайли эрта бир кун Ватанга ўт кетса, афсус ва надомат қилиб юрманг яна:\nУнда она яшар, яшайди Ватан!\nҲайҳот! Қўзғолмасин бу Қалб дафъатан!\nНазаримда, бу ерда бошқа гап ортиқча бўлса керак…\nАввал опамники бордик. Олдинлари бу ерларни беш қўлдай билардим.\nБугун Китоб маркази тамомила ўзгариб кетибди. Колхоз бозори ёнидан ўтиб, марказий шифохона бўйлаб кетарканмиз, йўлнинг ҳар икки томони савдо дўкони ва бизнес офисларига айланиб кетганига гувоҳ бўлдик.\nАжаб, катта ва довруғли шаҳарлар қиёфасига кира бошлабди Китоб ҳам…\nФақат опамнинг кўчасига буриларканмиз, атрофдаги дабдабали уйларни кўриб, қанча қувонсак, шундай гўзал ҳовли жойлардаги ботқоқ, лойшанг кўчаларни кўриб, шунча ранжидик.\nОдамлар ўз турар жойларини обод қилишни ўйлаб, кўчага пул сарф қилишни ўйламаганликлари нишонаси эди бу.\n“Уй меники, уни чиройли ва озода сақлашим керак. Лекин кўча ҳамманики – буни ҳукумат қилсин!” деган аччиқ бир иддаони сезгандай бўласиз бу файзли ҳовлиларга элтадиган файсиз кўчаларни айланиб…\n– Одамлар уйига 80 000 – 100 000 сўмлик дарвоза ўрнатишга ишқибоз, лекин кўчасига атиги 5000 сўм сарфлашни исташмайди, – фиғони фалакка чиқади жияннинг.\nУ Китобда иш тополмай Тошкентга кетган, ўз тижоратини очиб, икки боласи ва оиласи билан ижара уйда туриб рўзғор тебратиб келади.\nЎша куни опамникига тумонат одам йиғилди.\nУрф одатимиз бўйича, “Шу кунларга етказганига шукр” деб, “қон” чиқардик. Муллони чақириб, ўтганларнинг руҳи покига дуои фотиҳа қилдик.\nҚариндошлар, дўстлар, қўни қўшнилар билан алламаҳалгача суҳбатлашиб ўтирдик…\nVodiymedia сайтида ўзига хос янгилик: Араб имлосида ўзбекча хабарлар!\n04/09/2013 at 12:11 AM\nСизга катта рахмат Исмат ака!Худди Ватанга бориб келгандек булдим.Самарканд хакида тугри ёзибсиз.Шавкат Миромонович хоким булиб келгач,худди ухлаб ётган шахар уйгонгандек булди.Бутун шахар буйлаб ободончилик ишлари бошланиб кетди.2001йилда мени хам вилоят хокимлигига чакиришиб,Навоийда ишласанг хам Самаркандда яшайсан,курилишга катнашгин дейишди,узимнинг хам ниятим шу эди.Регистон майдонини таъмирлаш ишларига хиссамни кушганим,Ватан олдидаги бурчим эди.Кузда ёш билан укиб чикдим.Накадар табиий.\n04/08/2013 at 9:17 AM\nRaxmat Ismat Xushev. Biz ham siz bilan Kitobga borganday bo`ldik. Milisiyalarning boshligiga aytgan hamma gaplaringizga qo`shilaman. Kitobdagi “Ming chinor” DAN postidagilarning hammasini qamash yoki peshonasidan otish kerak. Men ham bu joyda ko`p taxqirlanganman.


Ўзбекистондаги оилавий ажримларга нима сабаб бўлаётгани маълум қилинди\nЖамият 23:32 / 16.05.2019 43273\nОила илмий-амалий тадқиқот маркази статистикасига кўра, оилавий ажримларнинг асосий сабабини эр ва хотиннинг оилавий ҳаётга тайёр эмаслиги ташкил этмоқда. Бу ҳақида 15 май ─ Халқаро оила кунига бағишлаб ўтказилган илмий-амалий конференцияда маълум қилинди.\nМарказ томонидан олиб борилган тадқиқот натижаларига кўра, оилавий ажримларга қуйидагилар сабаб бўлмоқда:\n43,3 фоиз ─ эр-хотиннинг оилавий ҳаётга тайёр эмаслиги;\n24,5 фоиз ─ моддий етишмовчилик;\n12,6 фоиз ─ характерларнинг мос келмаслиги;\n10,3 фоиз ─ бир-бирига бефарқлик;\n5,5 фоиз ─ жавоб беришга қийналаман;\n3,8 фоиз ─ гиёҳвандлик ва ичкиликбозлик.\nАйнан ёш оилаларнинг бузилишига эса 41 фоиз ҳолатларда характерларнинг тўғри келмаслиги, 13 фоиз ҳолатда бефарзандлик, 15 фоизида моддий қийинчиликлар, 34 фоизида учинчи шахс аралашуви, 25 фоизида зарарли одатлар сабаб бўлган.\nОила маркази директор ўринбосари Дилдора Каримованинг баён қилишича, мамлакатдаги реал вазиятда оиладаги фаровон ҳаёт маънавий-ахлоқий қадриятлар ва болаларни тарбиялаш, оиладаги қулай психологик муҳит, таълим, моддий таъминланганлик, саломатлик ҳолати каби мезонларга кўра белгиланади.\nМаълум қилинишича, 2019 йилнинг якунига қадар 17та илмий-амалий тадқиқот ўтказиш кўзда тутилган. Хусусан, халқаро тажрибани ўрганиш асосида Ахборот технологиялари ва коммуникацияларини ривожлантириш вазирлиги билан ҳамкорликда оилаларни ночор аҳволдан олиб чиқиш бўйича «АКТ орқали оилаларни мустаҳкамлаш» янги инновацион дастури ишлаб чиқилган. У АКТ асосларини психологик ўзига ўзи ёрдам кўрсатиш тамойиллари билан уйғунликда ўргатишга асосланган.\nШунингдек, Самарқанд, Хоразм, Фарғона ва Қорақалпоғистонда ТАТУ университетининг филиаллари базасида 150 нафар эркак ва аёллар ўқитилди. Курслар натижасига кўра, икки ҳафта давомида эгалланган кўникмалар 15 нафар тингловчига ишга жойлашишда ёрдам берди. Пилот лойиҳа тўла муваффақиятли амалга оширилгач, бу каби ўқув дастурларини барча вилоят марказларида ташкил этиш режалаштирилган.\nРеспублика бўйича 74та туман/шаҳарларда ёшларни оилавий ҳаётга тайёрлашни мақсад қилувчи «Бўлғуси келин-куёвлар инновацион мактаблари» фаолияти йўлга қўйилган, кейинчалик уларни ҳукуматнинг норматив-ҳуқуқий ҳужжати орқали алоҳида институт сифатида юритиш кўзда тутилган.\n«Оммавий ахборот воситаларида оила мавзусини ёритишнинг долзарб масалалари» мавсузидаги мазкур конференцияда оилавий муносабатларни этика қоидалари ва қадриятларга асосланган ҳолда ёритиш масаласи кўтарилди. Оила маркази раҳбари Дилором Тошмуҳаммедова журналистлар мавзуни ёритишда асосан негатив позицияда туриб қолаётгани, фаровон турмуш, намунали оилани кўрсатиш масаласи назардан четда қолаётганини танқид қилар экан, медиа вакилларига мурожаат қилди.\n«Оммавий ахборот востиларида суицид ҳолатларининг ёритилишини бас қилиш керак. Бу «Вертер синдроми» (бировнинг ўз жонига қасд қилишига бошқаларнинг тақлид қилиши)ни келтириб чиқариши мумкин. Суицид журналистларнинг эмас, мутахассисларнинг иши. У илмий давраларда илм кишилари томонидан муҳокама қилиниши ва профессионал ёндашув асосида ечим изланиши керак. Ўз жонига қасд қилиш ҳақидаги хабарларни тарқатавериб одамларда тушкунлик ва бепарволик кайфиятини келтириб чиқармаслик лозим. ОАВ вакилларидан бу нозик мавзуга қўл урмасликни сўраб қоламан», ─ дея таъкидлади Тошмуҳаммедова.


Эронда рақс тушган видеосини Instagram тармоғига жойлаган қиз ушланди (ВИДЕО)\n05 август 2020, Тошкент вақти: 15:24\nЭронда Instagram тармоғига рақс тушаётган видеосини жойлаган ўсмир қиз ушланди.\n18-19 ёшларда экани тахмин қилинган Мадина Хўжабрийнинг бу тармоқда 40 мингдан ортиқ фолловери бор.\nРасмий телевидение берган хабарга кўра, Мадина Хўжабрий аҳлоқ нормаларини бузганини тан олиши, айни пайтда, бу видеони қўйиш билан бошқаларни бу ишга тарғиб қилмаганини айтган.\nИнсон ҳуқуқларини ҳимоя қилувчи гуруҳлар қиз бу иқрорликни босим остида берганини тахмин қилмоқда.\nМадина Хўжабрий ижтимоий тармоқда ўзининг ғарб мусиқасига рақс тушаётгани ва мамлакатда талаб қилинган исломий кийимда бўлмагани акс этган ўнлаб фото, видеоларни жойлаган.\nУшбу иқрорлик кўрсатмаси ёзиб олингач, қизнинг гаров эвазига озод этилгани ҳақида ҳам хабарлар бор. Аммо, полиция бу борада расмий маълумот бермаган.\nАйни пайтда, Эрон полицияси миллионлаб аҳоли фойдаланаётган Instagram тармоғидаги бу каби саҳифаларни ёпишидан огоҳлантирмоқда.\nҲукумат коронавирусга қарши вакцина сотиб олиш имкониятларини ўрганади\nПандемия бошидан буён Афғонистон ва Покистонга 14 тоннадан зиёд ловия экспорт қилинди


Ўзбеклар сиёсатга аралашмасликни маъқул кўради\nФеруза “Озодлик” мухбири Ўзбекистон фуқароларнинг Қирғизистондаги воқеаларига муносабатини ўрганиш мақсадида Тошкент кўчаларида аҳоли вакиллари билан суҳбатда бўлди.\nМулоқотлардан маълум бўлдики, кўпчилик Қирғизистондаги воқеаларнинг тўғрисида етарли ахборотга эга эмас. Юзаки маълумотлар эса уларнинг бу воқеалар тўғрисида якуний хулоса чиқаришига тўсқинлик қиляпти.\n“Қирғизистондан айнан қандай воқеалар юз бераётгани ҳақида бизнинг оммавий ахборот воситаларимиз ҳеч нарса демаяпти. Россия телеканалларидан баъзи нарсаларни билиб оляпмиз, холос”, - деди суҳбатдошлардан бири.\nСуҳбатдош хотин-қизларнинг аксарияти эса турмуш ташвишлари билан бандлиги, шунинг учун қўшни давлатдаги воқеаларга бефарқ эканини маълум қилди.\nСуҳбатдошлардан бу воқеаларга муносабат сўралганда, уларнинг аксарияти сиёсатга аралашмасликни маъқул кўришини, шунинг учун мавзу юзасидан гапира олмаслигини таъкидлади.\nМуносабат билдиришга рози бўлган кам сонли суҳбатдошлар эса Қирғизистон халқининг хатти-ҳаракатларини қўллаб-қувватлашини билдирди.\n“Қирғизистон Президенти халқ ғамидан узоқлашган, ноқонуний ишлар билан шуғулланаётган бўлса, ундай раҳбарнинг одамларга кераги йўқ. Шунинг учун уларнинг курашини тўғри деб биламан. Халқ ўз ҳаққини талаб қилиши лозим”, - деди улар.\nУларнинг фикрича, халқ ҳеч қачон ўз-ўзидан кўтарилмайди. Бунинг учун жиддий сабаблар бўлиши керак.\n“Одамлар курашга киришган экан, демак пичоқ суякка етиб борган”, - деди суҳбатдошлар.


Qalampir.uz - Жиззах вилоятининг Пахта бўйича ҳисоботи сохта бўлган\n19:34, 04.12.2017 Жамият\nЎзбекистон Республикаси Бош вазири Абдулла Арипов иштирокида ўтган сессияда эришилган ютуқлар билан бир қаторда, вилоятда кўплаб муаммолар тўпланиб қолгани жиддий танқид қилинди.\n2017 йил октябрь ойининг охирида бўлиб ўтган халқ депутлари Жиззах вилояти Кенгашининг навбатдан ташқари сессияси бўлиб ўтган эди.\nҲа, вилоят ҳокими ишдан кетди. Ваҳоланки, 2017 йилда бутун мамлакатимизда бўлгани каби Жиззах вилоятида ҳам кенг кўламли ислоҳотлар давом эттирилди, вилоят улкан бунёдкорлик майдонига айланди. Давлат раҳбарининг эътибори, ҳукуматимиз кўрсатган ёрдам ва албатта, жиззахликларнинг фидокорона меҳнати туфайли вилоятни комплекс ривожлантириш борасида жуда катта натижаларга эришилди. Йилнинг тўққиз ойида умумий қиймати 303 миллиард сўмликдан зиёд 1 минг 800 дан зиёд лойиҳа амалга оширилди.\nАммо, Ўзбекистон Республикаси Бош вазири иштирокида ўтган сессияда эришилган ютуқлар билан бир қаторда, вилоятда кўплаб муаммолар тўпланиб қолгани жиддий танқид қилинди. Айниқса, қишлоқ хўжалиги соҳасидаги ишлар талабга жавоб бермаслиги, жумладан, давлатга ғалла сотиш режаси барбод этилгани алоҳида таъкидланди. Энг ачинарлиси, вилоятда маълумотларни сохталаштириш орқали пахта тайёрлаш кўрсаткичини бўрттириб кўрсатишга йўл қўйилган эди.\n–Ушбу сессияда кўрилган масала Президент раҳнамолигида амалга оширилаётган изчил ислоҳотлар, мамлакатимиз ривожига тўсиқ бўлаётган камчилик ва нуқсонларни бартараф этиш борасида кўрилаётган чора-тадбирлар фақат раҳбарнинг эмас, балки барча депутатларнинг, ҳаммамизнинг зиммамизга катта масъулият юклашини яна бир бор кўрсатди, – дейди вилоят кенгашининг ёши улуғ депутати Хидир Шукуров. – Агар биз, барчамиз фаол бўлсак, бефарқлик, лоқайдлик қилмасак, қўшиб ёзишдек иллатнинг олди олинган бўларди. Афсуски, ҳали бугунги кун талаби, давлатимиз раҳбари томонидан илгари сурилаётган олижаноб мақсадларни бажариш даражасида фаолият кўрсатолмаяпмиз. Бу воқеа бизга жиддий сабоқ бўлди.\nЎзАнинг хабарига кўра, бугунги кунда пахтачиликда ҳам, бошқа соҳаларда ҳам камчиликлар, барча муаммоли масалалар депутатлар, фаоллар томонидан батафсил муҳокама этилиб, амалга ошириладиган ишлар белгилаб олинган. Бундай воқеа бошқа такрорланмаслиги чоралари кўрилган.\nХулоса қилиб айтганда, давлат раҳбари Шавкат Мирзиёев таъкидлаганидек, энг муҳим вазифамиз – мамлакатимизда тинчлик ва фаровонликни мустаҳкамлаш, халқимизни ҳаётдан рози қилишдан иборат. Бунинг учун эл-юртимиз, аввало, раҳбарларнинг фаолиятидан мамнун бўлиши керак. Бунинг учун ҳар бир раҳбар ўз соҳасидаги ишларнинг аҳволи учун шахсан ўзи жавоб бериши зарур.\nТеглар:Шавкат Мирзиёев Қўшиб ёзиш Жиззах вилояти Кенгашининг навбатдан ташқари сессияси\nАнвар қори Турсунов эсдалик нишон билан тақдирланди\n15:16, 18.11.2018 4 646\n21:43, 16.11.2018 2 188\n20:16, 16.11.2018 2 475\n18:34, 16.11.2018 2 031\n15:29, 16.11.2018 1 774


Сайлов эшик қоқмоқда | Ўзбекистон Халқ демократик партияси\nСайлов эшик қоқмоқда\n2021-06-10 12:06:38 533\nМамлакатимизнинг барча сиёсий партиялари бўлғуси муҳим сиёсий жараёнларга катта тайёргарликни бошлаб юборган.\nМана шундай масъулиятли дамларда яна партияларни “мудроқлик”да, электорати манфаатларини ҳимоя қила олмасликда айбловчилар ҳам “бош кўтараяпти”.\nБЕҚАРОР ОДАМ БАҲСЛАША ОЛМАЙДИ\nБундан ҳам ёмони айрим сиёсий кучларнинг шошқалоқ вакиллари рақибларининг заиф нуқталарини тополмай, майда ва асоссиз масалаларга осилиши кишини ҳайрон қолдиради. “Миллий тикланиш” партиясининг беқарор вакиллари Халқ демократик партиясини танқид қилмоқчи бўлиб, тайинли асос тополмай, компартияни эслашади. Уларнинг собиқ коммунистик партияни эслайверишларидан муддаоси нима? Балки уларнинг ўзлари ўтмишни қўмсашаётгандир.\nЎзбекистон Халқ демократик партияси собиқ компартиянинг мулкий меросхўри, холос. Бўлди, бошқа ҳеч нарса йўқ. Сиёсий партияни ғоясига, таклиф-ташаббусларига кўра танқид қилган киши билан гаплашиш, баҳслашиш мумкин. Беқарор кимсаларга гапириб, оғиз толдиргандан маъно йўқ.\nТушунмайдиганлар учун биргина мисол: собиқ Совет Иттифоқининг Коммунистик партияси хусусий мулкчиликни рад этган, буткул қарши бўлган. Коммунистик ғояга кўра, ягона умумий (ижтимоий) мулк жамият ижтимоий-иқтисодий тузилишининг асосини ташкил қилади. ЎзХДП хусусий мулкка қарши эмас.\nҒОЯЛАР АСОСИ ВА ТЎҚНАШУВИ\nЖамиятда кучли қўлловга ва ўз электоратига эга бўлган ЎзХДП сўл ва социал-демократик йўналишдаги куч сифатида ўзининг қатъий қарашларига эга. Халқ демократик партиясининг ижтимоий адолат ва ижтимоий ҳимояга муҳтож кишилар манфаатларини ҳимоя қилишга бел боғлагани унинг мамлакат сиёсий кучлари сўл қаноти бўлишлигини белгилайди.\nПартия Ўзбекистоннинг мустақиллигини асраш ва мустаҳкамлаш, мамлакатда фуқаролик ва миллатлараро тотувлик, ижтимоий барқарорлик, ҳар бир оила ва бутун халқ фаровонлигига эришиш каби умуммиллий манфаатларни ўз мафкураси, сиёсий фаолиятининг пойдевори, деб билади. Халқимизнинг тенглик ва адолат, тинчлик ва тотувликка азалий интилишлари партия мафкурасининг табиий сарчашмаларидир. У халқимизга ҳамиша хос бўлган ва бугун ҳам унинг менталитетини белгилайдиган ҳамжиҳатлик, жамоавийлик тамойилларига таянади.\nМамлакат парламентидаги сиёсий кучлар, яъни сиёсий партияларнинг ғоя вий платформаларида намоён бўлган принципиал фарқлар жорий фаолиятда ҳам ўз ифодасини топмоқда. Биргина мисол, агар ЎзЛиДеП либерал ғояларга содиқ қолган ҳолда, иқтисодиётни тўлиқ бозор тизимига ўтказишни, ижтимоий соҳага ҳам бозор муносабатлари татбиқ этилишини таклиф этаётган бўлса, ХДП эса жамиятда кескин табақаланишга йўл қўймаслик ва натижада юзага келиши мумкин бўлган ижтимоий тарангликнинг олдини олишни таклиф қилмоқда.\nПарламент қуйи палатаси ҳар бир қонун лойиҳаси бўйича холис баҳс-мунозара ва тортишувлар майдонига, сиёсий партияларнинг соғлом рақобат муҳитида турли ижтимоий манфаатлар ўртасидаги кураш майдонига айланиб бормоқда. ЎзХДП ҳам ана шу курашда ўз ташаббуслари билан майдонга чиқмоқда.\nҚайд этиш жоизки, кейинги йилларда Қонунчилик палатаси фаолияти сезиларли даражада жонланди ва бугунги кунда тобора янги сифат босқичига кўтарилиб бормоқда. Бу, ўз навбатида, парламентда кўпчиликни ташкил этадиган партия ва унга мухолифатда бўлган партиялар ўртасидаги қатъий рақобатга замин ҳозирлайди. Рақобат эса тараққиётга етаклайди.\nМамлакатимизда демократик жараёнлар янги босқичга кўтарилган, аҳолининг ҳуқуқий саводхонлиги, ижтимоий-сиёсий фаоллиги ошган, оммавий ахборот воситалари фаолияти янада эркинлашган, мамлакатимизнинг жаҳон ҳамжамияти билан алоқалари ҳар томонлама изчил уйғунлашаётган шароитда, турли ижтимоий қатламлар манфаатини умуммиллий манфаатлар билан чамбарчас боғлаётган сиёсий партияларнинг аниқ йўналтирилган соғлом рақобати муҳим ўрин тутади. Шу нуқтаи назардан партиялараро рақобат шахсларни ҳақоратлаш, камситишга эмас, ғоявий курашга асосланмоғи лозим. Сиёсий баҳс-мунозаралар саёзлашиш томон йўналса, фаоллиги, сиёсатга қизиқиши ортаётган жамоатчиликнинг ҳафсаласи пир бўлади.\nСиёсий партиялар ўз мафкурасига кўра иқтисодий жиҳатдан сўл (чап) ва ўнг, ижтимоий жиҳатдан прогрессив ёки консерватив бўлишини кўпчилик билади. Иқтисодий жиҳатдан сўл партия аксарият ҳолларда ижтимоий жиҳатдан прогрессив бўлади.\nИқтисодий ўнг партия ижтимоий жиҳатдан ҳам консерватив бўлади. Кўпинча. Консерватив партиялар иқтисодий жиҳатдан давлат аралашувини минималлаштириш, солиқларни камайтириш, шунга яраша давлат хизматларини қисқартиришга ҳаракат қилади. Яъни, аҳоли камроқ солиқ тўлайди, аммо тиббиёт, олий таълим пуллик бўлади. Пулини кейин, истаса, докторга ёки мактабга тўлайди.\nКонсерваторлар компанияларга бўлган талабларни камайтиришга ҳаракат қилади. Мисол учун, улар мажбурий меҳнат таътили тушунчасини оқламайди. Консерватив мафкурага кўра, бундай масалаларни компаниялар ўзлари ҳал қилишлари керак. Бундай партияларни бойлар яхши кўради, чунки уларга ижтимоий босим кам бўлади, кўпроқ пули ёнига қолади.\nИжтимоий жиҳатдан консерватив партиялар оила институтини ёқлайди, абортларга қарши бўлади, аёлларнинг жамиятда эркаклар билан тенг бўлишига ҳаракат қилмайди. Консерватив партияларга АҚШдаги Республикачилар, Канададаги Консерваторлар партияларини мисол қилиш мумкин. Ўзбекистонда ЎзЛиДеП консерватив партия, чунки у тадбиркорлар ёнини олади. Шуларга кўра, мамлакатимиздаги партиялар орасида ЎзЛиДеП ва ЎзХДП ғоялари қатъий тўқнашув хусусиятига эга. Эҳтимол шунинг учун ЎзЛиДеП етакчиси асосий рақиб сифатида ЎзХДПни кўришини айтган эди.\nЎзХДП ва “Адолат” СДП сўл партиялар. Улар мулкдорлардан солиқларни кўпроқ олиб, бунинг эвазига ижтимоий тенгликни таъминлашга ҳаракат қиладилар. Сўллар иқтисодиётни кўпроқ регуляция қилиб, ишчилар ҳақ-ҳуқуқини ҳимоя қиладилар, жамиятда асосий хизматлар: медицина ва таълимни бепул қилиб, барча учун бирдек шароит яратишга ҳаракат қиладилар. Ижтимоий жиҳатдан сўл партиялар инклюзивликни тарғиб қилади. Улар бутун дунёда аёллар, мигрантлар, этник ва жинсий камчиликлар ҳуқуқларини ҳимоя қиладилар. Скандинавия давлатлари сўл мафкуранинг идеал маҳсуллари дейишимиз мумкин.\nҚУРУҚ ТАНҚИД ЗИЁН КЕЛТИРАДИ\n“Холис назар” телеграм каналида “СИЁСИЙ ПАРТИЯЛАР УЙҒОНИБ КЕТСА НИМА БЎЛАДИ?” сарлавҳали матнга кўзим тушди. Бу нима? Жамиятдаги муаммолар учун яна сиёсий партияларни айбдор қилишми?..\nМақола муаллифи “мавжуд сиёсий партияларимиз эса ҳар доимгидек уйқуда. Айтганча, бир партия Мўйноққа ёрдам бериш мақсадида хайрия тадбири ўтказаётганини, яна бири Қон қуйиш марказига донорлик қилаётганини биламан”, деб ёзибдилар.\nПартиялар, депутатлар кам гапирадиган аҳволга келиб қолишига олиб келган омиллар ҳақида катта-катта китоб ёзиш мумкин. Жамоатчилик хотирасида “партия” сўзи билан боғлиқ ёмон хотиралар қолган. Бу ёмон хотирани ўчириш осон бўлмаяпти. Сиёсий жароҳатлар тузалиши учун кўп малҳам керак. Партиялар шунинг учун баландпарвоз чақириқларга эмас, мурожаатларни ҳал этишга, одамларнинг кўнглини топишга интилмоқда. Бошқа партияларни билмадигу, ЎзХДП сайти ишлаб турибди, партиянинг Олий Мажлис Қонунчилик палатасидаги фракцияси ва маҳаллий Кенгашларидаги депутатлик гуруҳлари фаолияти ҳақида жамоатчилик хабардор қилиняпти. Тўғри, ҳали камчиликлар оз эмас. Фақат партияларга боғлиқ бўлмаган масалалар ҳам бор, ақллилар яхши билишади. Партиялар жамоатчилик фикри учун ишлашга ўтяпти. Халқ, сайловчилар талаби партияларни кучайтиради. Шу ўринда эслатиб ўтмоқчиман, сиёсий партия ҳокимиятнинг вакиллик органи эмас. Қарор қабул қилишга ваколати йўқ. Ваколат ҳокимият қўлида.\nШундай экан, сиёсий партиялар қонун доирасида у ёки бу муҳим масала юзасидан ҳокимиятнинг вакиллик органларига таклиф киритиши, улар устидан жамоатчилик назоратини йўлга қўя олиши мумкин. Мақолада сиёсий партияларни тадбирларидан бошқа пайтларда деярли эшитмаяпмиз, кўрмаяпмиз, деб ёзибсиз. Демак, сиз Ўзбекистон теле ва радиоканалларини кузатиб бормаяпсиз. Партиялар фракцияларининг тегишли вазирликларни чақириб, уларнинг ҳисоботини эшитаётганлигини, қонун лойиҳаларига электорати манфаатидан келиб чиқиб таклифлар бераётганини, ўзлари ҳам қонун лойиҳаларини илгари сураётганини бу ҳақдаги хабарлар электрон ва босма ОАВда, сайтларда мунтазам берилаётганини кузатмайсиз ёки тан олмасликка ҳаракат қиласиз.\nҚуруқ танқид, тушуниб-тушунмай 4 та китобда ўқиган нарсаларидан илҳомланиб ваҳима кўтариш ҳеч қачон яхши натижа келтирмайди. Йиллар давомида юзага келган вазиятни ўнглаш учун чуқур стратегия зарур. Бу эса реал муҳокама ва мунозара орқали юзага келади.\n“Ўзбекистон овози”, №22, 09.06.2021.


Эшик ва ром устаси «Akfa» материалларига бойкот эълон қилишга чақирди - EFFECT.UZ\n. 08:20 | 07.10.2021\nЎзбекистонлик ром ва эшиклар ясайдиган уста “Akfa” материаллари қимат бўлиб кетганлигидан норози бўлиб, барча усталардан “Akfa” материалларига бир ой бойкот беришга чақирди. Унинг бу манодаги мурожаати “Халқ овози” Telegram каналида эълон қилинди.\nУстанинг таъкидлашича, “Akfa” материаллари 2021 йил икки маротаба қўтарилган ва ҳозирда нарх яна 5 фоизга кўтарилган.\n“Мен Бердиқулов Собир “Akfa” ром ва эшикларни ясайдиган устаман, мурожаат қилишимни сабаби, “Akfa” материаллари асоссиз яна нарх кўтарилди.\nШу йил ўзи “Akfa” материаллари икки марта нархи кўтарилди. Олдинлари фақат АҚШ долларга нархи чақиларди, доллар курси сўмга нисбатан кўтарилса агар “Akfa” материалларининг нархи сўмга нисбатан кўтариларди.\nБироқ АҚШ долларда бир маромда “Akfa” материалларининг нархи кўтарилмасди. Ҳозирда, “Akfa” материалларининг нархи 5 фоиз сабабсиз кўтарилди, йил бошида 6 фоиз кўтарилганди.\nАҚШ доллар курси бир маромда сақланиб турган бўлса ҳам “Akfa” материалларининг нархини сабабсиз кўтарилмоқда. Жабрини эса ҳар доимдагидек халқ кўрмоқда. Монополман деб халқнинг устидан кулиш яхши эмас”, – деди Собир Бердиқулов.\n“Akfa” компанияси ушбу мурожаатга ҳозирча ҳеч қандай муносабат билдирмади.\nTeglar:Akfa, Бердиқулов Собир


Тожикистонда 47 ёшли эркак туман маъмурияти биноси олдида ўз жонига қасд қилди\n29 октябр 2020, Тошкент вақти: 17:12\nАбдуғаффор Аскаров (архив сурати).\nРудакий туманидаги Лоҳур қишлоқ кенгашига қарашли Тубек қишлоғи турғуни Абдуғаффор Аскаров 16 июнь куни туман маъмурияти биноси олдида сирка ичиш орқали ўз жонига қасд қилди.\nОзодликнинг тожик хизмати хабарига кўра, ҳодисадан сўнг Аскаров зудлик билан касалхонага етказилган, бироқ врачлар унинг ҳаётини сақлаб қолишга муваффақ бўлолмаганлар.\nМаҳаллий расмийлар Аскаров руҳий касал бўлганини иддао қилмоқда. Ўз жонига қасд қилиш ҳодисаси бўйича маҳаллий ИИБ томонидан дастлабки суриштирув ишлари бошланган.\n47 ёшли Абдуғаффор Аскаровнинг яқинлари 19 июнь куни Озодликнинг тожик хизмати билан суҳбатда кўплаб маиший муаммолар унинг ҳиссий ва руҳий ҳолатида ўз аксини топганини билдирганлар. Уларнинг айтишича, вояга етмаган ўғлининг ўғриликда айбланиб, 6 йилгача қамоқ жазосига ҳукм қилиниши мумкинлиги сабр косаси тўлган Аскаров учун сўнгги томчидай бўлган.\nАскаровнинг танишлари унинг бир йил аввал Россиядан қайтиб келгани ва ҳеч қаерда ишламай юрганини айтганлар.\n“Абдуғаффор нафақа олиш учун ёрдам сўраб маҳаллий расмийларга бир неча бор мурожаат қилган, бироқ унга ҳеч ким ёрдам берган эмас. У расмийларнинг бефарқлигидан жуда хафа бўлиб юрганди”, деган унинг қариндошларидан бири.\nАвваллари Аскаровлар оиласи йилига 400 сомонийдан (ҳозирги курс билан тақрибан 40 АҚШ доллари) нафақа олиб турган. Бироқ расмийлар бу йил мазкур оилани кам таъминланганлар рўйхатидан чиқариб ташлаган ва нафақа тўламай қўйган.


Хорижга чиқиш паспорти бўйича билишингиз керак бўлган муҳим маълумотлар - Уч илдиз\nby Тўлқин Эшбек · 09.12.2018\nЎзМУ халқаро алоқаларини янада ривожлантириши учун кўплаб\nпрофессор-ўқитувчилар, тадқиқотчилар ва иқтидорли талабалар йил давомида хорижга чиқиб туриши одатий ҳолдир. Шундай экан, хорижга чиқиш паспортини вақтида олиш мақсадга мувофиқдир, дейди Дониш домла.\nАйни вақтда хорижга чиқиш паспортининг жорий этиш масаласи юзага чиқиши билан «фуқаронинг нечта паспорти бўлади», деган савол ва мавзу атрофидаги мулоҳазалар кўпчиликни ўйлантирмоқда.\n2019 йил 1 январидан бошлаб хорижга чиқиш учун алоҳида паспорт жорий этилиши Президентнинг 2017 йил 16 августдаги «Ўзбекистон Республикаси фуқароларининг хорижга чиқиш тартибини такомиллаштиришга доир муҳим чора-тадбирлар тўғрисида»ги Фармонида таъкидланган эди.\nУнда хорижий паспортга доир барча саволларга аниқ жавоб берилган. Масалан, фуқаролар 2021 йилнинг 1 январига қадар Ўзбекистон Республикасининг халқаро шартномаларига мувофиқ, кириш визаларини расмийлаштириш талаб этилмайдиган давлатлар ҳудудига Ўзбекистон Республикаси фуқаросининг амалда қўлланилаётган 2011 йилги намунадаги биометрик паспортидан фойдаланган ҳолда мамлакатдан чиқиши мумкин. Бироқ, кириш визаларини расмийлаштириш талаб этилмайдиган давлатларда бўлиб турган Ўзбекистон Республикаси фуқаролари учун паспортидаги рухсат ёзуви стикерининг амал қилиш муддати тугагандан сўнг, Ўзбекистон Республикасининг халқаро шартномаларига мувофиқ, кириш визаларини расмийлаштириш талаб этиладиган давлатларга кириш учун амалдаги паспорти ҳақиқий ҳисобланмайди. \nХўш, хорижга чиқиш учун алоҳида паспортнинг амалиётга киритилишига нима сабаб бор эди?\nТошкент шаҳар Ички ишлар бош бошқармаси Миграция ва фуқароликни расмийлаштириш бошқармаси бўлим бошлиғи, полковник Санжар Қосимовнинг Kun.uz’га маълум қилишича, хорижга чиқиш паспорти ўзбекистонликларнинг талаб ва таклифлари билан жорий этилди. Халқаро стандартларга жавоб берадиган паспортга эҳтиёж ҳам бунга сабаб бўлди.\n«Унинг амалдаги паспортдан фарқи шундаки, 48 варақдан иборат, ранги тўқ қизил бўлади, чунки ривожланган давлатларнинг паспортлари айнан шу тусда. Бунда Халқаро фуқаро авиацияси ташкилоти (IKAO)нинг тавсияларига таянилди. Энг қизиқарли томони шундаки, хорижий паспортда юртимиздаги қадимий обида ва қадамжоларнинг тасвири ҳам туширилади. Бу, мамлакатимизнинг туристик имкониятларини кенгайтириш мақсадида қилиняпти. Ушбу ҳужжатнинг амал қилиш муддати 10 йил», — дейди у.\nБундан аввал, янги намунадаги паспортда «миллати» устуни олиб ташланиши ҳам айтилганди. Мутахассис мавзуга оид яна бир қанча саволларга жавоб бериб, фуқаро энди нечта паспортга эга бўлишига ойдинлик киритди.\n«Амалдаги биометрик паспорт ўз кучида қолади. Фақат чет элга чиқмоқчи бўлган фуқароларга янги жорий этилган фуқаролик паспорти берилади. Унинг афзаллиги ўзида электрон маълумотларни сақлайди ва бошқа ортиқча ҳужжатларни талаб қилмайди. Кўпчиликда савол пайдо бўлди: хорижий паспорт билан чет элга чиқиб кетаётганда ҳозирги биометрик паспортни топширишимиз керакми? Йўқ, иккала паспорт ҳам шахснинг ўзида сақланади», — дейди у.\nНега амалдаги паспортни хорижга чиқувчи ҳужжат сифатида тан олинмайди?\n«Биометрик паспорт талабга жавоб бермаганлиги учун хорижга чиқиш учун алоҳида паспорт жорий этилди, деган фикр нотўғри. Жаҳон тажрибаси ўрганилганда, ички ва ташқи фойдаланиш учун икки хил ҳужжат юритилади ва бу Халқаро фуқаро авиацияси ташкилоти (IKAO)нинг талаби ҳамдир. Биз ҳам халқаро андозаларга жавоб берадиган паспортни жорий этишни мақсад қилганмиз. Бу амалиёт хорижга чиқиш тартибини янада такомиллаштириб, хорижга чиқиш учун ҳужжатларни расмийлаштиришда бюрократик тўсиқлар ва коррупция ҳолатларининг олдини олади, ҳаракатланиш ҳужжатининг амал қилиш муддатини узайтиради, фуқароларнинг давлат чегарасидан ўтказиш пунктларида паспорт назоратидан ўтиш тартиб-таомилларини тубдан соддалаштиради», — деб қўшимча қилади полковник Санжар Қосимов.\nВизасиз режим ўрнатилган 9 та МДҲ давлатларига рухсат бериш стикерисиз ҳам чиқиш мумкин. Хорижий паспорт жорий этилса, бу тартиб сақланадими?\nФармонда белгиланганидек, Ўзбекистон Республикаси фуқаролари 2021 йилнинг 1 январига қадар Ўзбекистон Республикасининг халқаро шартномаларига мувофиқ, кириш визаларини расмийлаштириш талаб этилмайдиган давлатлар ҳудудига Ўзбекистон Республикаси фуқаросининг амалда қўлланилаётган 2011 йилги намунадаги биометрик паспортидан фойдаланган ҳолда Ўзбекистон Республикасидан чиқиши мумкин.\nХорижда ўқиш, иш юзасидан юрган юртдошларимизнинг паспортларидаги стикернинг муддати ўтган бўлса, уларнинг хорижда яшаб туриши ноқонунийми?\nЙўқ, улар Ўзбекистонга келиб, яна чет элга чиқиб кетаётганларида хорижга чиқиш паспортини расмийлаштиришлари мумкин.\nВиза талаб қилинадиган мамлакатларга чиқиб кетиш учун айни чоғда хорижий паспорт бўлиши шартми?\nШарт эмас. Агар фуқаронинг паспортида рухсат ёзуви қайд этилган икки йиллик стикерининг муддати ўтмаган бўлса, ана шу муддат якунига қадар хорижга қийинчиликсиз чиқиши мумкин.\nҚайси ҳолларда хорижга чиқиш паспорти берилмайди?\nФуқаро устидан жиноий иш очилган ва унинг суд жараёни тугалланмаган бўлса, алимент тўловини амалга оширмаган бўлса ва қонунда белгиланган ҳолларда хорижга чиқиш паспорти бериш рад этилади.\nO‘zMUda Janubiy Koreyalik professorlar va talabalar bilan hamkorlikda seminar-treninglar o‘tkazilmoqda\nЎзМУга Ўқув ишлари бўйича биринчи проректор тайинланди\nNext story Якшанба гурунги: Пул ёқарми ё чақар?..\nPrevious story Янги биометрик паспортга эга бўлинг!


Виртуал қабулхона орқали самарқандликларнинг 6 йилдан бери эътибор қаратилмаган муаммоси 10 кунда ҳал қилиб берилди\n19:06 / 18.10.2016\n1 октябрь куни самарқандлик журналист Тошпўлат Раҳматуллаев Бош вазирнинг Виртуал қабулхонасига иккита таклиф билан мурожаат йўллаганди.\nМурожаат муаллифининг айтишича, биринчи мурожаатга Самарқанд шаҳар ҳокимияти зудлик билан жавоб қайтарган ва муаммо 10 кун ичида ҳал этилган.\nБиринчи мактубда журналист самарқандликларнинг турли ташкилотларга саноқсиз мурожаатларига қарамасдан 6 йилдан буён ҳал бўлмаётган муаммосини кўтарганди. Мурожаатда Сўзангарон кўчаси бошланишида қурилган деворни олиб ташлаш сўралганди. Бу девор Регистондан Эски шаҳарга олиб борадиган кўчаларни ҳамда Самарқанд туманидаги яқин-атрофдаги қишлоқларни боғлайдиган йўлни тўсиб қўйганди.\nБу масаладаги яна бир муҳим жиҳат - Самарқанд шаҳри атрофида бетон йўл очилгунига қадар Тошкентдан Китоб ва Шаҳрисабзга, ундан Термизга борадиган барча транспорт айнан Сўзангарон кўчаси орқали ўтар эди. Яъни, ушбу кўча орқали Буюк Ипак Йўлининг бир қисми ўтганди. Лекин бир неча йиллар муқаддам шаҳарнинг муҳим "қон томири" тўсиб қўйилди.\nСамарқанднинг эски шаҳар қисмида эканлиги, кўчаларнинг жуда торлиги ва иншоотлар зич жойлашгани боис кенгайтиришнинг имкони йўқлигини ҳисобга оладиган бўлсак, бу кўчанинг автомобил ҳаракати учун ёпиб қўйилиши шаҳардаги вазиятни янада қийинлаштирди ва аҳолининг норозилигига сабаб бўлаётганди.\n11 октябрь куни Регистон майдони яқинидаги маҳалла вакиллари билан учрашган шаҳар ҳокими Акбар Шукуров Сўзангарон кўчасини тўсиб турган девор олиб ташланишини маълум қилди.\n"Мен ушбу қарор ҳақида маълум қилиш учун ўринбосарларимдан бирини жўнатишим ҳам мумкин эди, лекин Шавкат Миромонович Виртуал қабулхонага келиб тушган ҳар бир мурожаат ва таклиф билан шахсан раҳбарларнинг ўзи шуғулланишини таъкидлаган", — деган шаҳар ҳокими.\nУ шу заҳоти биринчи ўринбосари Ўткир Абдуллаевга шаҳар архитектура ва ободонлаштириш бўлимлари раҳбарлари билан биргаликда йўлга асфалт ётқизиш ва суғориш тизимини тартибга келтириш масаласини ҳал қилишни буюрган. Шаҳар ҳокими уйлари йўл ёқасида жойлашган фуқароларни биноларнинг олд қисмини ободонлаштиришга чақирди. Шундай қилиб, 6 йилдан буён аҳолини қийнаб келаётган муаммо 10 кунда ўз ечимини топган.\nМуаллиф Бош вазирга яна бир таклиф билан мурожаат қилган. У шаҳар ва туман йўл ҳаракати хавфсизлиги бўлимларида махсус жамоатчилик кенгашларини тузишни таклиф этмоқда. Кенгаш таркибига ЙҲХБ мутахассислари, архитектура, ободонлаштириш, йўл қурилиши бўлимлари, жамоатчилик вакиллари киритилади.\nКенгаш ҳар уч ойда йиғилиб, кўчаларнинг ҳолатини ўрганади ва қаерга светофор ўрнатиш, қаерда эскириб қолган йўл белгисини алмаштириш, қайси кўчани таъмирлаш кераклиги борасида тавсия беради. Муаллиф ҳозирча ушбу таклифга жавоб олмаган.\nРегистон виртуал қабулхона Самарқандликлар\nПрезидентнинг янгиланган Виртуал қабулхонаси жорий этилади\nМатематикани ўрганиш осонми?


20.01.2020 19:09 0 10326\nОлий Мажлис Сенатининг I ялпи мажлисида президент Шавкат Мирзиёев ўз маърузасида энди узр билан билан иш битмаслигини, ҳамма қонун олдида жавоб беришини айтиб ўтди. Бу ҳақда «Xushnudbek.uz» канали хабар берди.\n«Бош прокурорга учта йўналишда — қурилиш, тиббиёт ва олий таълим соҳасида коррупцияга қарши курашиш бўйича қаттиқ топшириқ берганман. Сенаторлар ҳам коррупцияга қарши куришишда жиддий назорат олиб бориши керак. Чунки коррупция халқнинг ғазабини келтиряпти.\nМана, Иқтисодиёт университетида бир валломатни ишдан олдим. Янги ректор университет ўқитувчилари ўртасида аттестация ўтказди, 65 фоиз ўқитувчи ундан ўта олмади, билими йўқ. Тасаввур қиляпсизми буни? Коррупцияга ботиб кетган. Бечора талабалар шунча йил қанақа қилиб чидаб ўқиган, ҳайронман.\nРекторлар ҳам давлатдан ойлик оладику, ахир. Шу сабабли улар ҳам маҳаллий кенгашлар олдида ҳисобдор бўлиши керак.\nКеча телевизорда Олий ва ўрта махсус таълим вазири Мажидовнинг Бош прокуратурадаги йиғилишдан кейинги интервьюсини кўрдим. «Ҳа, менда хато эди, кечирим сўрайман» дейди. Узр билан иш битмайди, қонун олдида жавоб бериш керак ҳамма. 3 йил кечирдик, етади. У давр ўтди. Энди шунчаки кечирим сўраш билан қутилиб қолиш бўлмайди, қонуний чора кўрамиз», дея таъкидлаган президент.\nШавкат Мирзиёев коррупция Сенат Бош прокуратура ялпи мажлис\nЖамият 30/10, 22:23\nШавкат Мирзиёев Туркия президентига таъзия йўллади\nТаълим 30/10, 18:07\nСиёсат 30/10, 12:49\nШавкат Мирзиёев халқаро форумда нутқ сўзлади\nМинглаб одамлар Париждан қочмоқда (фото+видео)\n#Туркия - 720\n#зилзила - 246\n#таъзия - 101\n#Тошкент - 1168\n#АҚШ - 2063\n#тайинлов - 325\n#Сирдарё - 203


«Ўзбекистон» халқаро анжуманлар саройида 31 август куни мамлакатимиз мустақиллигининг йигирма саккиз йиллигига бағишланган байрам тантанасида Президент Шавкат Мирзиёев тадбир иштирокчилари, кўпмиллатли халқимизни Мустақиллик байрами билан табриклади.\nПрезидент табрик нутқида ҳар бир масалани маърифат асосида чуқур ўйлаб, халққа ҳурмат билан, одамлар фикрини инобатга олиб ҳал этиш зарурлигини таъкидлади.\n“Барчамизга, айниқса, раҳбар ва етакчиларга чуқур билим, ақл-заковат, сабр-тоқат керак. Шунинг учун “Жаҳолатга қарши – маърифат” деган фикрда катта маъно бор. Бу ғоя фақат диний тарбия билан боғлиқ ишларда эмас, балки ҳаётимизнинг барча соҳаларида ҳал қилувчи аҳамиятга эга.\nЎз Ватанини, она халқини равнақ топтириш учун ўзини аямасдан меҳнат қилиш: бу – жасорат ва мардлик, бу – она юртга муҳаббат ва садоқат, бу – тўғри тарбия ва амалий намуна демакдир”, деди Ўзбекистон Президенти.